qundao/data-zh-poetry huggingface dataset:
春夜山居望月思故園有作
作者：張嵲
朝代：宋

萬壑自清夜，春嵐昏衆星。
明月麗霄漢，清風周四溟。
獨立萬里外，飄然欲遐征。
回首望江漢，中原氣冥冥。
東北有去鳥，我願從之行。
逝將歸舊邦，山河宛平生。
丘園已蕪没，徑術春草青。
觀臺傾夜雨，曲池今向平。
俯首呌父老，曠野無人聲。
廬井不復辨，灌莽春露凝。
傷心時震蕩，懷舊意縱横。
夜久林葉光，山空泉韵鳴。
緒風行復革，橋運無暫停。
理會衆緣釋，情鍾群慮并。
静躁物固殊，太空本何嬰。
庶以道自達，超遥謝攖寧。
春夜雨
作者：張嵲
朝代：宋

小雨集春夜，憶居江漢時。
西園桃李樹，到晚有餘姿。
載酒繞阡陌，折芳恣遨嬉。
里閭多樂事，中年遭亂離。
飄零向十載，南来復再朞。
故園當日春，相見一天涯。
他鄉花自發，山寺日初遲。
時節豈云異，身世自堪悲。
春日
作者：張嵲
朝代：宋

老去仍羈旅，逢春非我春。
物華隨意别，感慨與時新。
柳重将迎客，花然似笑人。
十年憂國淚，依舊洒衣巾。
春日郊行
作者：張嵲
朝代：宋

曉尋山寺出重城，壞壁誰題半草行。
照眼芳菲空玉友，並湖風物記金明。
新詩已見成敲鉢，舊賞懸知又棄檠。
龍井海棠須靳惜，一樽留取聽鶯鳴。
春晚偶書
作者：張嵲
朝代：宋

山中處處罷芳菲，衆綠成陰繞碧溪。
薄暮鳥棲雲氣惡，滿林風雨杜鵑啼。
春晚風雨甚暴衡門獨立望微水有作
作者：張嵲
朝代：宋

中原殊未平，避地甘羈束。
著意問樵漁，尚恐驚麋鹿。
出門亦何事，望望清江曲。
雨氣晚來寒，驚風亂新綠。
春晝睡起偶書二首·其一
作者：張嵲
朝代：宋

忽忽掩關卧，起来春日曛。
和風吹草木，雜花紛已繁。
他鄉農事興，悽然懷故園。
青山雖滿眼，何用慰憂煩。
春晝睡起偶書二首·其二
作者：張嵲
朝代：宋

閉户長春草，日晏獨高眠。
起步遶廣庭，愛此風景妍。
青山羅郭外，白日當中天。
坐見柳意濃，亦知花向殘。
鷄鳴水外村，人耕原上田。
玩物意方適，居閒情轉延。
忽悟是作客，驟使心悁然。
春晴散步庭下
作者：張嵲
朝代：宋

東風吹廣澤，和氣日夜旋。
微瀾生曲沼，積翠被層巒。
細草藹近甸，時禽響郊園。
整巾步庭下，申舒委餘暄。
萬物各有時，而余復何言。
燋穀忘牙事，深居寄考槃。
結交乏二中，徵心迂七還。
聊持瞬息念，一究空有源。
狂閙等瓶中，何須計悲歡。
春暮泛微水中流有作
作者：張嵲
朝代：宋

微江春水綠於藍，兩岸花開雪滿巖。
縱棹中流望山頂，晴雲如絮亂毿毿。
春詞二首·其一
作者：張嵲
朝代：宋

莽莽暄風吹九州，春来何處不消憂。
林間鳥語隨時好，花裏風光映日流。
春詞二首·其二
作者：張嵲
朝代：宋

無復餘聲到耳邊，衡門不閉亦蕭然。
風枝鳥語皆無賴，每向春晴聒晝眠。
春間作
作者：張嵲
朝代：宋

桃花遠近火成堆，誰遣黄昏動地来。
與使便成零落去，何如前日未吹開。
春陰
作者：張嵲
朝代：宋

陰靄連朝昏廣野，鮮飊終日漾書帷。
可憐細雨輕寒夜，正是故園花發時。
春陰江上偶書
作者：張嵲
朝代：宋

小軒西下俯通津，漠漠春陰日易曛。
白氣冒山蒸積翠，微風過水聚輕紋。
城鴉飛去秋花夕，溪雨收餘岸草薰。
寂寞何人念覊旅，憂来無數若絲棼。
春餘
作者：張嵲
朝代：宋

春餘白髪日蕭蕭，無復當年湖海豪。
爲吏應須長孫子，裁詩要及九牛腰。
晚晴
作者：張嵲
朝代：宋

前山收苦霧，宿鳥有新聲。
萬里南天客，三冬此日晴。
晚晴
作者：張嵲
朝代：宋

繁香苦愛飄岐路，風雨何須送晚春。
坐久綺霞明落照，屏雷亦解慰遊人。
晚望西崖
作者：張嵲
朝代：宋

西崖佳樹綠層層，日落山煙滿樹生。
蕭然倚杖疏籬外，遥聽幽泉斷續鳴。
晚步
作者：張嵲
朝代：宋

晚来聊復岸烏紗，指點園林已罷花。
高柳交陰斜日照，閒攜兒稚看棲鴉。
晚秋風雨
作者：張嵲
朝代：宋

滿目蕭蕭雲氣流，芭蕉梧葉共颼飀。
松門盡日無来客，獨與疏篁傲晚秋。
晚行閣道自對溪趨小柏宿
作者：張嵲
朝代：宋

高峰猶返照，絕壑已先晦。
蒼波去不窮，青崖儼相對。
山回路欲斷，溪豁雙流匯。
閣道自委蛇，林影常澹瀩。
仰空欣樹佳，佇立驚石怪。
山晚雲不驅，路暗客猶邁。
平生事幽討，興與林泉會。
何意漂泊年，得此行李內。
境勝固所便，地絕復多畏。
娟娟月初上，飂飂遠風快。
幽蟬響復咽，宿鳥驚欲墜。
望望驛尚賒，應在青烟外。
晚遊新亭
作者：張嵲
朝代：宋

秋至今幾日，山雲峰尚奇。
新亭獨騁望，詠我秋懷詩。
碧水縈麓轉，幽蟬映葉悲。
古藤依翠壁，茂樹鏡清池。
賞會情方適，憂來忽自滋。
荒山逃死地，落日故園思。
遇亂甘身棄，持心與世違。
應人時懶語，兀坐獨搘頤。
沉思山烟冥，微吟暮影移。
祗應從此去，寂寞但如斯。
晨起
作者：張嵲
朝代：宋

盥櫛及平旦，曉庭風露清。
蕭然無一事，對此夏陰成。
春晚方受謝，孤花有餘榮。
地遠物性遂，時禽自飛鳴。
書籍但掩卷，冲虛道已盈。
非爲隱淪客，自快適野情。
晨起登寺閣前山爲霧覆微露山麓宛如平遠偶書春物
作者：張嵲
朝代：宋

日出霧猶重，微茫認山麓。
遠目疑可窮，澶漫如夷陸。
韶序日已深，時禽囀幽谷。
青林不受春，景氣潤脩竹。
日晴烟光亂，風澹水容渌。
閩嶺農事初，荒泉被山曲。
耒耜没深泥，鳬鴨讙相逐。
躬耕記往年，遭亂成羈束。
故園隔山河，桑柘猶在目。
丘隴諒荒蕪，春歸惟灌木。
囚拘愴兹晨，儻徉悲前躅。
緣情固攀援，理會何桎梏。
且寄終日閒，玩此春苗綠。
普照觀
作者：張嵲
朝代：宋

欲雨春嵐重，微風松韵清。
泊舟古觀下，卧聽山鳥聲。
行樂愜幽步，訪僧舒遠情。
仙翁遯世久，巖壑自峥嶸。
丹竈頗可識，故基猶未平。
何當遯世網，來此飯黄精。
暑雨遂如深秋
作者：張嵲
朝代：宋

炎蒸成積雨，異候無寒暑。
睡覺無餘聲，清燈翳復吐。
長年遭喪亂，萬事其誰語。
愒日閲流年，茫然忘去取。
諒無經世心，還山藝禾黍。
暮春山中
作者：張嵲
朝代：宋

經時避地隐蒼巖，世慮忘来萬事堪。
日暮獨行南澗側，遥依疏樹望晴嵐。
暮春道中聞蟬
作者：張嵲
朝代：宋

西山日落東山明，長風吹花客心驚。
房州氣候不可解，嫩葉暗中蟬亂鳴。
曉登靈梵寺閣二首·其一
作者：張嵲
朝代：宋

晨氣霧露除，初日照高閣。
青山偪歲昏，碧樹霜餘落。
俯澗愛鳴泉，臨郊美華薄。
幽情歘自欣，鄉念頻成愕。
且寄當日閒，無論今與昨。
曉登靈梵寺閣二首·其二
作者：張嵲
朝代：宋

晨登高望閣，愛此經簷日。
稍觀宿霧捲，坐見前山出。
望岫喜林疏，聞泉令竹密。
與世若相忘，懷人如有失。
聊此寄晨昏，慚無經世術。
會覽亭三首·其一
作者：張嵲
朝代：宋

縹緲飛亭接郡樓，平崗絕岸對滄洲。
天邊遠岫寒無色，城下澄江湛不流。
林影終朝垂澹瀩，水禽隨暖弄輕浮。
何時放髪從漁父，會傍蒼烟卧釣舟。
會覽亭三首·其三
作者：張嵲
朝代：宋

角聲嗚咽下城頭，水國風煙欲暮愁。
遠日苦遭層嶂隔，歸心欲逐大江流。
漁村積火臨沙岸，賈客連檣集市樓。
千里家山一廻首，林梢新月又如鈎。
會覽亭三首·其二
作者：張嵲
朝代：宋

野岸平林對郡城，登臨領要在斯亭。
江吞荆楚流空闊，山入興洋翠杳冥。
歲晚雲煙昏近甸，沙晴鷗鷺滿前汀。
杖藜竟日窮心賞，猶自覊愁未肯醒。
月下觀海棠
作者：張嵲
朝代：宋

澄空流華月，列炬林梢綴。
衆焰爍明霞，紅曛花似醉。
流連陶嘉月，共惜春風駛。
預歎他日來，餘紅紛滿地。
有感
作者：張嵲
朝代：宋

傾摧漢祚是安昌，祇恐狂瀾世莫當。
自古忠言寧盡用，老臣得不戒王章。
有感二首·其一
作者：張嵲
朝代：宋

題卷安西嗟妙蹟，翩翩遥想翥龍鸞。
那知偶落黠奴手，只作葡萄一斗看。
有感二首·其二
作者：張嵲
朝代：宋

庾翼神明還舊觀，蕺山草樹見揮毫。
如今祗作葡萄用，惆悵遭離老虜曹。
望微水
作者：張嵲
朝代：宋

平原莽蒼浮輕靄，白晝柴門亦自扄。
籬外水波光滅没，林邊山岫遠青冥。
如何隐几終朝看，不及寒窗静夜聽。
聽水看山朝復暮，那知白髪漸星星。
望瞿塘峡
作者：張嵲
朝代：宋

萬古瞿塘峡，猶存禹鑿痕。
岷峨驅衆水，灔澦没孤根。
雲黑樹含雨，祠荒鴉噪昏。
悲涼瀼西地，三嘆相營魂。
李公
作者：張嵲
朝代：宋

李公白髪已如絲，肯惜忠言負主知。
事大不應回一語，知君不作上官儀。
李廣甫挽詞
作者：張嵲
朝代：宋

磊落生平志，酣歌萬慮空。
名從敦樸重，家爲克勤豐。
誰與萊衣戯，唯餘杖蕚紅。
素車慚有阻，揮淚灑霜風。
村居早出
作者：張嵲
朝代：宋

草白露初曉，好鳥啼高林。
籬下水流急，門前山氣深。
花光迷近甸，柳色映遥岑。
春物自鮮縈，但傷離亂心。
還成騎馬出，惻愴望城陰。
松門
作者：張嵲
朝代：宋

長林上晚煙，明月曜深夜。
重閉豈吾心，自回俗士駕。
枕上聞雪呈趙郭二公
作者：張嵲
朝代：宋

上瑞来寧玉座憂，夜聲先到竹窗幽。
饑腸已作来年飽，病眼聊須臘月收。
高士清貧無敝履，故人狂興阻扁舟。
卻思清曠江邊路，鶉兔成車酒自篘。
林鴉詩
作者：張嵲
朝代：宋

長楸弄朝日，吳宫聞夜啼。
晨集主人屋，暮宿上林枝。
如何失儔侣，獨向空林飛。
柳陌
作者：張嵲
朝代：宋

含風皆有態，夹路自成行。
馴鴉朝暮集，接葉得深藏。
柴門晚步
作者：張嵲
朝代：宋

柴門一延竚，暮色集四山。
雨歇林藹變，歲陰嵐氣寒。
峰高看月上，巢昏遲鳥還。
遊眺暫自適，裵回反長歎。
幽思招隠作，愴恨南澗篇。
羈懷定誰識，凄然獨掩闗。
桃花塢
作者：張嵲
朝代：宋

三吳皆白水，處處秖横舟。
獨有桃花塢，光風盡日留。
一朝山雨過，忽見夏陰稠。
詎昔繁華晚，徒嗟歲月遒。
梅
作者：張嵲
朝代：宋

一枝寒艷映窗光，蘂氣侵衣斷客腸。
漢上水邊千萬樹，春来何地着清香。
梅二首·其一
作者：張嵲
朝代：宋

兩京當日見初開，尚想凌雲遶故臺。
倚竹姱姿應小駐，高樓急管未須催。
傷春遠目空千里，急景愁腸自九廻。
爲說西園泉脈動，許攜小隊探春来。
梅二首·其二
作者：張嵲
朝代：宋

荒山雪盡水生煙，獨發寒英媚遠天。
亂蕊凝姿殘照裏，痩松含態晚風前。
疑將翠袖倚修竹，若獻明璫傍廣川。
喪亂自嗟容鬢改，攀條三嗅惜流年。
橘林
作者：張嵲
朝代：宋

后皇毓珍木，翠盖如停雲。
徠服兹南土，素艶方氛氲。
睠言在深固，非用儗封君。
次韵周子直四首·其一
作者：張嵲
朝代：宋

寰宇安危異，乾坤歲序同。
投身雲嶠碧，落膽戰塵紅。
晋馬成南渡，宗周入國風。
操戈誰衛社，群盜正爭雄。
次韵周子直四首·其三
作者：張嵲
朝代：宋

□樊多勝日，杖屨偶相同。
西嶺輕陰結，東山落照紅。
葵傾終向日，蒲弱易含風。
甘作囚山柳，休爲投閣雄。
次韵周子直四首·其二
作者：張嵲
朝代：宋

西北壃途蹙，東南信未通。
小夫方自智，大將莫論功。
敵馬来關外，油幢入閬中。
孤臣難自力，報國意無窮。
次韵周子直四首·其四
作者：張嵲
朝代：宋

淵明門謾設，仲蔚徑才通。
用世慙無術，哦詩喜有功。
舊廬群盜裏，北闕戰塵中。
塞路多豺虎，吾生信自窮。
次韵周守二首·其一
作者：張嵲
朝代：宋

西川方用武，憂思惔如焚。
秋興悲黄葉，閒情屬野雲。
鳴鴻何日到，絡緯不堪聞。
每憶盈尊酒，清談從使君。
次韵周守二首·其二
作者：張嵲
朝代：宋

秋色際遥海，乘高傷遠眸。
風塵方未艾，身世豈勝愁。
黄菊已過晚，濁醪徒滿甌。
何時奉松□，一醉碧溪頭。
次韵周守遊海棠溪
作者：張嵲
朝代：宋

浣紗何處是，空翠隔崔嵬。
嫩綠連山暗，妖紅照水開。
惜春嗟婉娩，載酒約徘徊。
莫怪臙脂濕，曾經夜雨来。
次韵太守會宜休亭二首·其一
作者：張嵲
朝代：宋

屐齒破苔色，林塘欣共尋。
水光連竹塢，山翠上衣襟。
疏柳揺斜日，高梧轉晚陰。
娵隅休入詠，可怕兕觥深。
次韵太守會宜休亭二首·其二
作者：張嵲
朝代：宋

萬竹鏁深翠，幽亭枕柳塘。
共臨朱檻坐，遥借渚蘋香。
烏喜樹陰密，魚遊荷影涼。
聊從山簡醉，疏逸興何長。
次韵子直二首·其一
作者：張嵲
朝代：宋

南北半程雲，澄江對蓽門。
未能操井臼，試學牧雞豚。
智勇懷三傑，英雄鄙二袁。
男兒須報主，未用反招魂。
次韵子直二首·其二
作者：張嵲
朝代：宋

曠朗秋天迥，嶺雲依樹消。
飛飛歸鳥急，去去廣川遥。
鴻鵠本難畜，松筠常後凋。
誰爲招隠賦，歲暮獨難聊。
次韵惜春
作者：張嵲
朝代：宋

騷人競賦惜春詩，爲惜花飛萬點時。
唯有農家愛春盡，黄雲堆麥雪抽絲。
次韵朱希真二首·其一
作者：張嵲
朝代：宋

東觀曾同入，南宫復雁行。
甞寮雖具爾，投分獨難忘。
榮悴無多異，漂零共一鄉。
遥欣訪蕭寺，顛倒曳衣裳。
次韵朱希真二首·其二
作者：張嵲
朝代：宋

禪榻仍兼卧，蒲團穏著綿。
自疑方外客，猶費縣官錢。
意懶如聞道，身閒似得仙。
何當集蘭若，已辦泛湖船。
次韵王亞之沿湖冒雨歸
作者：張嵲
朝代：宋

禽鳴滑滑濺泥塗，賴有雲巢眼不孤。
天外黑風迷鷲嶺，檻前流水憶鵝湖。
躋攀危磴九折坂，捧玩新詩百斛珠。
收拾殘紅付春去，四時光景任三無。
次韵王倅大梵寺山亭夜雨
作者：張嵲
朝代：宋

溪山含變態，可玩不可說。
西嶺澹斜暉，前山明積雪。
潭空游鱗出，景晏飛鳥絕。
遠嶼上孤烟，平沙散疏樾。
天涯一尊酒，草草堂上設。
觴詠寄高爽，對此清夜月。
但使息營營，寧論醉兀兀。
寓興合一篇，亡書謝三篋。
次韵王得之遊净明題易安二絕·其一
作者：張嵲
朝代：宋

滿院嵐光滴翠寒，望湖莫羡十三間。
門前石上蒼苔跡，數得人蹤到與還。
次韵王得之遊净明題易安二絕·其二
作者：張嵲
朝代：宋

銅駝陌上須臾樂，金穴侯家瞬息懽。
争似盖頭茅一把，老僧終日百般安。
次韵石用之易安齋
作者：張嵲
朝代：宋

塵纓脱得片時閒，未見彌天釋道安。
薜荔半崖雙屐齒，滄浪何日一綸竿。
地能容膝皆堪處，心對回光未易看。
試問老僧安底事，不知人世有悲歡。
次韵石用之春晴遊西湖
作者：張嵲
朝代：宋

春晴結客出城隅，無數僧坊論給孤。
紅貼馬蹄花底路，綠籠船背柳邊湖。
逍遥各自從鵬鷃，斷續寧須較鶴鳬。
端立一丘爲老計，移文何謝北山逋。
欲雨
作者：張嵲
朝代：宋

案上文書任作堆，病無心力更翻開。
前陂萬頃平如砥，掛上西窗看雨來。
欲雪
作者：張嵲
朝代：宋

欲雪未雪天糢糊，凍行沙尾鶬鴰呼。
北風刮耳立不住，更騎鈍馬穿枯蘆。
兩生憐我意不舒，江頭三日占檣烏。
高堂明朝置安輿，買羊沽酒償勤劬。
歎名
作者：張嵲
朝代：宋

十年四海稱忠壯，誰料將軍陰子謀。
舊物空餘叱撥馬，新聲莫唱白符鳩。
民謠幾歲傳鈎落，笙席何人戀故侯。
溟海茫茫孤鳥没，一埋蓬顆便千秋。
歸仁縣石堠
作者：張嵲
朝代：宋

縣廢不知年，無人問遺址。
石堠猶路傍，故物應唯此。
歸日再過分水嶺
作者：張嵲
朝代：宋

兹山已巉絕，盤道乏縈廻。
路向日邊出，人從雲外来。
澗聲高更咽，梅蘂雪猶開。
卻憶僧房坐，深爐擁細灰。
永康山
作者：張嵲
朝代：宋

嵯峩千仞永康山，石路終朝轉屈盤。
政恐乘高傷遠目，忽然煙霧鎖峰巒。
江行
作者：張嵲
朝代：宋

南訛溽暑方流汗，北陸淒風已裂膚。
江介寒暄真叵測，袗絺重繭在斯須。
沐髪
作者：張嵲
朝代：宋

今旦一沐浴，廢兹簡編功。
讀書豈常懃，鞭策常自攻。
繄予髪種種，力此将何庸。
不如掩卷坐，前山翠濛濛。
泊舟
作者：張嵲
朝代：宋

夜光沉千嶺，寒星動一川。
汀沙霜似雪，寂寂繫江船。
泊舟
作者：張嵲
朝代：宋

遥依沙岸繫扁舟，風落荒山萬木愁。
枕下驚波時汨汨，天邊寒夢信悠悠。
遭憂和嶠仍丹淚，遠適虞翻易白頭。
離亂偪人全策少，微生從此任浮遊。
法界頌
作者：張嵲
朝代：宋

自從仞得無邊界，宇宙方知狭陋生。
時節短于羊胛熟，廣輪才似一牛鳴。
法界頌二首·其一
作者：張嵲
朝代：宋

木人睡足理精神，大地山河勿一塵。
不是解談無口論，由来不及世間人。
法界頌二首·其二
作者：張嵲
朝代：宋

山河大地因誰有，聞見覺知非我親。
不挂一絲全體露，真成本分住山人。
泛舟觀雨
作者：張嵲
朝代：宋

雲氣交流晝窈冥，疾風吹雨雜荷聲。
山隨眀晦姿横出，舟入渺茫詩漸成。
託迹江湖三畆足，放懷天地一身輕。
衘盃不用嗟覊寓，未必乘槎勝此行。
泝流入微王峡
作者：張嵲
朝代：宋

又上微王峡，山寒含翠霧。
青壁盡侵雲，鱗鱗多碧樹。
山深石狀古，地僻禽聲怒。
竟日不逢人，茫茫水空注。
清明
作者：張嵲
朝代：宋

園幽春去遠，山暗綠初成。
雨過林姿潤，風回池面平。
十年空潦倒，萬里近清明。
淚盡新阡樹，如今青葉生。
渡湘水
作者：張嵲
朝代：宋

悠悠寒日傍城闉，風蹙微波作細鱗。
莫怪此江清見底，屈平曾向此投身。
渡湘水
作者：張嵲
朝代：宋

昔讀此離騷，今朝渡湘水。
荒草滿秋原，何處尋芳芷。
渡溪水
作者：張嵲
朝代：宋

清溪寒不流，空明涵萬象。
連山倒景來，顧盼迷俯仰。
雲浮潭底深，鳥度鏡中往。
悠悠寒藻疏，一一游魚上。
危橋颭長硔，行客情屢愴。
溪傍萬竿竹，矗矗倚崕嶂。
蒼根带古色，落葉墮深廣。
陰森暗藩籬，蕭摵掃空曠。
無人結茅茨，有客契心賞。
物外識遠情，天邊知旅况。
野店猶遠煙，僕夫力難強。
何以紓我懷，浩歌聊自放。
溪上行
作者：張嵲
朝代：宋

垂陰覆綠波，檀欒影空注。
傍有微徑通，穿雲向何處。
溪傍梅花初開二首·其一
作者：張嵲
朝代：宋

細挹幽香辨殘雪，卻驚寒谷獨先春。
慇懃爲記春風面，他日重来是故人。
溪傍梅花初開二首·其二
作者：張嵲
朝代：宋

溪流一派碧潺潺，落蕊隨溪出亂山。
惟有劉郎重廻首，往来行客更誰攀。
溪梅初放
作者：張嵲
朝代：宋

荒山犖确倦征行，溪畔逢梅照眼明。
枝裊霜天寒日薄，影沉碧澗晚流清。
最憐雪後開来痩，可忍風前落去輕。
卻悔折歸無可贈，舊遊千里但凝情。
溪水
作者：張嵲
朝代：宋

溪水東流去，何時合大江。
豈無雙鯉魚，附書還故鄉。
不憂溪水遲，所恨壠坂長。
臨流一歎息，四顧山蒼蒼。
潭州道中
作者：張嵲
朝代：宋

青山接雲雲接天，碧林溪樹兩相鮮。
地連諸徼分秋色，天近平湖識渚煙。
望盡好峰仍注目，賞餘幽樹更垂鞭。
是身已作無貲省，乘興將隨下瀨船。
澗邊
作者：張嵲
朝代：宋

喬林近水葉陰陰，縈石溪流自淺深。
隔水群山森夏木，白雲樓起媚遥岑。
無住墳山溪水
作者：張嵲
朝代：宋

轉山溪溜碧涓涓，一勺芳甘信所便。
盖代偉人今卜宅，敬君還似老翁泉。
獨夜
作者：張嵲
朝代：宋

山月娟娟静，山煙漠漠輕。
茅簷無一事，獨聽夜江聲。
獨夜
作者：張嵲
朝代：宋

清燈蕭寺遠，不寐夜何長。
風細頻翻葉，雲輕才護霜。
磵黑水決決，月明山蒼蒼。
作客歲月晚，故園春欲芳。
王寶學挽詞二首·其一
作者：張嵲
朝代：宋

德望三山重，勤勞一節忠。
丹心明貫日，英氣浩如虹。
趣召恩方急，跏趺事已空。
功名重回首，寂寞淚東風。
王寶學挽詞二首·其二
作者：張嵲
朝代：宋

故相傳勲閥，風流見典刑。
所期爲旱雨，何意墮明星。
有美閒桴鼓，姑蘇詫使亭。
若追甘露事，忠首定丹青。
玩所植松竹有作
作者：張嵲
朝代：宋

往歲客閩嶺，滿目皆黄茅。
而今居魏塘，白水漫平皋。
舉頭無所見，惟聞風怒號。
我身如枯枿，雨露自相遼。
又如在寒谷，終歲雪霜驕。
四顧萬物春，悽然不自聊。
復思畢竟空，更使心陶陶。
釀酒嘗苦薄，種花嘗苦彫。
酒乃亂性具，花爲眩目妖。
棄置不復近，樹竹延清飈。
况有手植松，雨夜能蕭蕭。
瞑目存黄庭，屏居非慕高。
所願侣松竹，遲以延松喬。
生口
作者：張嵲
朝代：宋

牽舟四日程，屈曲縈山轉。
行行問居人，始知猶近縣。
甲子初夏復開北戶
作者：張嵲
朝代：宋

已向魏塘經四白，又開北戶納凉颸。
祇應長作窗中客，會見蓬萊清淺時。
疾風伯
作者：張嵲
朝代：宋

不雨經時氣若焚，共欣疏點夜深聞。
平明忽捲重陰盡，可是風師待策勲。
病中夜雨
作者：張嵲
朝代：宋

新涼增客意，卧病復踰時。
雨脚夜深白，蟲聲秋後悲。
高低山樹立，迢遞曉鐘遲。
此夕天涯鬢，知添幾縷絲。
瘦
作者：張嵲
朝代：宋

駑馬固多肉，元鶴原骨輕。
以彼棧豆意，方此雲霄情。
汨汨世紛遠，蕭蕭中慮盈。
将尋包道士，一問昇天行。
癸亥春
作者：張嵲
朝代：宋

荒村渺渺不知春，三見籬邊物態新。
漸習魚蝦解蠻語，自疑元是魏塘人。
癸亥生日前一日讀神仙李清傳作
作者：張嵲
朝代：宋

孟夏倐已晚，詰旦及懸弧。
推遷驚歲序，俯仰念勞劬。
感物嘆漂泊，撫已既叨踰。
去事日已遥，來者言足圖。
澹漠遠世紛，超遥觀道書。
伊昔有勝士，染工藏市區。
感悟及生朝，欲訪仙人閭。
自縋投絕壑，果諧欣願初。
塵念雖少牽，脫屣終不渝。
一死會當有，貴賤理必俱。
萬事惟一捨，此外無復餘。
李君本市人，而予豈非夫。
躡屐千仞崗，振策萬里塗。
暫愒即弱水，款闗必清都。
千載復來歸，陵谷知焉如。
登寺閣見月上率然成詠
作者：張嵲
朝代：宋

殘陽猶半谷，片月已臨山。
暮色千林起，鄉心萬里還。
不堪常俯仰，寧有但間關。
絕世非吾意，幽棲寄暫閒。
登樓對雪二首·其一
作者：張嵲
朝代：宋

冰花不省如斯暴，疑是吹沙打夜窗。
莫遣沉陰增敵氣，且將盈尺作農祥。
登樓對雪二首·其二
作者：張嵲
朝代：宋

朔風幾夜相回薄，世路秪今多苦辛。
擒寇可無懸瓠將，泛舟未許剡溪人。
登甘露寺故基
作者：張嵲
朝代：宋

烈風吹面立城隅，俯仰人間萬事徂。
萬古江山自雄渾，百年城郭已蓁蕪。
亂餘故物惟金鼎，事往前賢只畫圖。
雙塔烟中廣陵市，淮南戍守未應無。
登白帝城二首·其一
作者：張嵲
朝代：宋

霜風吹日下長原，夔子城荒灌木繁。
東去諸山朝峡口，西来衆水會關門。
千年白帝空祠廟，萬里家山秪夢魂。
絕塞邊頭重廻首，秋聲凄斷不堪論。
登白帝城二首·其二
作者：張嵲
朝代：宋

殊方秋盡怯登臨，萬里屯雲結歲陰。
崖壁𡷸岈知禹績，江山割據識雄心。
滄波南下奔雲急，單舸東遊兩鬢侵。
漂轉十方仍作客，沉吟懷古淚沾襟。
登真觀在利州嘉川縣西五里南臨宋江相傳云張天師棲真之地至今有遺履池縣下二十餘里江心有積石土人謂天師殯鬼堆石上有紋隱起類篆籀土人謂天師符觀中多大柏連抱皆數百年物也又有鐵鑄老君二其一已損六月初五日少息觀中聞其事于小童與石刻頗驗云
作者：張嵲
朝代：宋

天師羽化久，殊館臨官道。
繫馬松門深，風清亂蟬噪。
開基今幾時，庭樹皆連抱。
有池號遺履，無地尋丹竈。
金像獨儼然，詎識何人造。
學仙匪吾事，訪古乃其好。
物色聊默存，他年憶曾到。
登真觀遺履池
作者：張嵲
朝代：宋

古柏參天鶴不歸，空餘池水澹清暉。
當時遺舄今安在，應作雙鳬過水飛。
登石門山山側有觀基在荒筠中不可到山相對即新安縣也今謂之新安平二首·其一
作者：張嵲
朝代：宋

嶺樹疏疏秋景明，荒筠埋没觀基平。
石門山下微江水，依舊東流日夜聲。
登石門山山側有觀基在荒筠中不可到山相對即新安縣也今謂之新安平二首·其二
作者：張嵲
朝代：宋

石門山對新安縣，基址平来蔓草秋。
千尺微江清見底，悲鳴還向縣前流。
登胥山贈長老净曇二首·其一
作者：張嵲
朝代：宋

白水環村漫漫流，天邊浮綠遠眉修。
春晴一試登山屐，愧乏新詩與惠休。
登胥山贈長老净曇二首·其二
作者：張嵲
朝代：宋

詩律遥追璨可流，安禪總不礙聞修。
勸君着意捜新句，准擬他年有惠休。
登舟雨作再作一絕
作者：張嵲
朝代：宋

平生過眼無窮景，未省經行有此奇。
煙雨連山催去棹，不容青壁更題詩。
盡山亭
作者：張嵲
朝代：宋

南嶺與北岑，千峰萬峰起。
木末置危亭，衆山窮表裏。
石竹
作者：張嵲
朝代：宋

石竹爲花品最微，當時曾入謫仙詩。
新葩競發迷形似，紫蝶翩翾綴碧枝。
示疑者
作者：張嵲
朝代：宋

天見已如摩勒果，佛求休待鉢曇花。
萬緣畢竟歸空刼，舉世徒勞筭海沙。
除幻已超白骨觀，修真閒運紫河車。
時人欲識歸投處，無盡光中是我家。
秋懷
作者：張嵲
朝代：宋

前山躋暮氣，虚簷納輕陰。
沉疴稍輕體，徐步望遥岑。
泬寥天宇净，斐亹秋雲深。
原野曠蕭條，崗阜何崎嶔。
微霜被群物，悴葉聲蕭森。
遊鱗奔巨壑，翔鳥候穹林。
結念非一端，滯思紛相尋。
伊昔抱微尚，夙懷塵外心。
風波一震蕩，飄流安可任。
廉頗思趙士，鍾儀懷楚音。
往憤既切古，來憂方在今。
安排諒躛言，委順亦虚襟。
由來窮達士，萬古同堙沉。
聊申悽斷意，持和雙南金。
秋懷
作者：張嵲
朝代：宋

忽忽經年事，悠悠滯客心。
晚花生廢圃，老樹立秋陰。
豈有清樽醉，寧辭白髪侵。
樓高見豪髪，老大怯登臨。
秋懷二首·其一
作者：張嵲
朝代：宋

日壓城煙光少留，朝昏應似我悠悠。
人生百歲今已半，世故萬端無幾求。
學道初聞滅正受，深居不賦畔牢愁。
尚須一舸輕波上，自詠新詩送白頭。
秋懷二首·其二
作者：張嵲
朝代：宋

淛河十月菊猶斑，客御貂裘未覺寒。
遲暮更知爲客惡，覊窮猶自借書看。
朔風幾夜驅鴻雁，苦雨驚時損蕙蘭。
安得雀離三百尺，一超紆譎破憂端。
秋日懷古園有作
作者：張嵲
朝代：宋

故里田廬遠，他鄉禾黍秋。
風高初下葉，川淺欲生洲。
月出空山静，煙生遠樹稠。
已諳爲客意，堅坐任遲留。
秋日晚出郡郊
作者：張嵲
朝代：宋

暝色生平野，喬林動遠風。
蟲鳴古道迥，月白戍樓空。
歲月悲歡異，山川今古同。
荒城見揺落，未免泣途窮。
秋日訪野人
作者：張嵲
朝代：宋

忽忽倦幽獨，試尋居士室。
循籬野蔓懸，閉户鄰雞出。
小水已清泠，前山政岑鬰。
禾黍滿平川，高低動殘日。
秋晚遊謙上人菴四首·其一
作者：張嵲
朝代：宋

嶷嶷群峰當戶立，泠泠絕澗出山長。
虚寮竟日無餘事，默坐時聞柏子香。
秋晚遊謙上人菴四首·其三
作者：張嵲
朝代：宋

霜落秋山楓樹紅，茅簷直面列諸峰。
上人竟日觀心坐，粥飯遥憑别寺鐘。
秋晚遊謙上人菴四首·其二
作者：張嵲
朝代：宋

兩岸喬松上冷煙，誅茅遠在亂峰前。
居人不識新菴路，欲入山門尋細泉。
秋晚遊謙上人菴四首·其四
作者：張嵲
朝代：宋

溪流觸石轉輕雷，境静身閒萬慮灰。
西崦遠寺青煙外，時聽鐘聲度壑来。
秋晴
作者：張嵲
朝代：宋

時事任從兒輩說，新詩誰得老夫降。
鬼名罷檢秋堂静，卧看風枝動晚窗。
秋暑
作者：張嵲
朝代：宋

涉旬秋暑不可觸，髪疏被汗如膏沐。
忽然三日風撼山，冬裘未具膚生粟。
去年登高作重九，黄菊未開新酒熟。
今年無酒不登高，獨行漫繞庭邊菊。
中原季月欲折膠，江界隕霜無脫木。
擁鼻從今四序移，遮眼殘書豈真讀。
秋霽日暖飛蟲蔽空甲子秋作
作者：張嵲
朝代：宋

秋霽無風日自曛，飛蟲偪塞似屯雲。
老夫漂蕩居夷久，祇恐乘空是廩君。
種木芙蓉
作者：張嵲
朝代：宋

去歲經冬百卉空，今年多種木芙蓉。
未如蜀國城邊望，疑是秋江渡口逢。
定乏雄蜂来慰藉，應與寒菊伴丰容。
敢同出水方新句，空自長吟負老松。
種松二首·其一
作者：張嵲
朝代：宋

壽張種漆將爲器，假用終能及里閭。
我植青松期偃蓋，蒼然相對雪霜餘。
種松二首·其二
作者：張嵲
朝代：宋

紛紛群木望秋零，獨喜新松五鬛音。
他年城郭人非舊，我始攜鋤斸茯苓。
種植詩
作者：張嵲
朝代：宋

魏塘草樹環佛宫，兩春不識花白紅。
但有柳絮迷晴空，今年始種木芙蓉。
間以寒菊助丰容，新栽黄葵已蒙茸。
坐待泬寥秋色濃，鞠衣仙人来御風。
似聞芍藥富紅紫，願分餘波作春事，要令睡眼迷緗綺。
勿言滯客無幾求，将致來禽及青李。
種竹
作者：張嵲
朝代：宋

屏居倦幽獨，出門無所適。
種竹滿前庭，坐玩凌寒色。
森森密陰净，竦竦條幹直。
晴日借景光，霜風時蕩析。
自我來此居，三見歲華易。
小孫漸成童，長楊憶初植。
雜花亦紛然，似欲娱閴寂。
世慮久已忘，况乃頭半白。
舊鄉喪亂後，城郭滿荆棘。
藉使能北歸，亦不異作客。
獨懷首丘念，未易忘日夕。
讀書計誠謬，習静理何益。
萬事鳥過空，何處留遺跡。
世故漫酬酢，迢遥混今昔。
穗粟
作者：張嵲
朝代：宋

世亂棄祿仕，居間食苦貧。
置田上庸山，稍依農畝鄰。
歲入無幾何，誅求方荐臻。
老農幸導我，播植當自勤。
晨起具餱糧，伐木西澗濱。
畬田去歲秋，稸粟今年春。
肥磽半百畝，良苗生已勻。
監督課子弟，耘耔煩隸人。
所望在一飽，詎敢悲苦辛。
及此歲將晏，場功躬自親。
所得未償費，相顧但深顰。
歸去且讀書，愧兹百年身。
窮居暑雨
作者：張嵲
朝代：宋

空庭滿積雨，竟日看圓紋。
未厭草木薉，不堪蛙黽喧。
奔流遥澗水，亂上前峰雲。
境静悟諸幻，泊然遺世紛。
窮陰忽霽獨往山下看梅
作者：張嵲
朝代：宋

千峰雪猶積，萬木春已迴。
窮陰倦羈束，忽欣陽景開。
徐步出衡門，中野展幽懷。
杖策遂侵尋，獨下前山隈。
驚湍激遠飈，疏篁耿寒梅。
婆娑時動容，似與客徘徊。
歲晏益多感，况斯韶景催。
暫賞豈所懽，離念方催頽。
還觀增愴惻，三歎爲誰來。
立春偶題
作者：張嵲
朝代：宋

昔年長恨春歸晚，及到春來又恐殘。
今日摧頽蕭寺裏，閉門一任歲將闌。
立春後一日偶書
作者：張嵲
朝代：宋

薄暮春風惡，黄塵漲遠山。
冥冥林靄變，冉冉鳥飛還。
作客信多畏，依人足強顔。
飄揚它日意，回首鬢毛斑。
競渡
作者：張嵲
朝代：宋

吳俗春來鬬畫船，疾驅波上若飛煙。
去春放逐曾觀此，伐鼓聲中又一年。
竹山道中
作者：張嵲
朝代：宋

青山忽斷開平陸，雞犬人煙太古風。
野老誅茅寧有意，一生身在翠微中。
約人泛舟
作者：張嵲
朝代：宋

前旬小雨飛廉纖，今旬夜雨聲滿簷。
高原草青花欲消，幽人意與春蕭條。
四山不復見桃李，開到梨花春有幾。
似聞城下野水生，正好浮舟煙雨裏。
紹興中興上復古詩
作者：張嵲
朝代：宋

天監我宋，受命以人。
咋爲亂階，以啓聖人。
皇帝嗣位，其仁如春。
萬邦欣載，共惟帝臣。
垂衣高拱，惟務儉勤。
恤民不怠，懋穡勸分。
卑宫勿飾，服御無文。
膳食取具，不羞庶珍。
內官弗備，簡御嬙嬪。
抑損戚畹，登崇搢紳。
吏除苛繞，獄去放分。
刑罰不試，號令不頻。
旰食宵衣，導率以身。
行之期年，天下歸仁。
皇帝躬行，過於堯禹。
如天不言，乃帝之所。
內資稟命，外須訓撫。
不有相賢，孰資察補。
天舍其衷，遺之碩輔。
實惟舊臣，乃吾肱股。
昔以夢求，今以德錯。
皇帝曰咨，惟予與汝。
我唱而和，無或疑阻。
如手如臂，如心如膂。
如彼事神，汝爲椒糈。
如彼琴瑟，相待戞拊。
相臣受命，于帝其訓。
敢憚夙宵，以圖淑問。
衣不及带，冠不暇正。
內事撫摩，外修好聘。
忍尤攘紛，徂惟求定。
皇帝之孝，克邁帝舜。
相臣佐之，兹惟無競。
上感穹昊，下格殊鄰。
以暴爲恩，易頑以馴。
母后既歸，東朝侍御。
天下載歡，若饑得哺。
天子躬儉，惟親是豐。
未明求衣，朝長樂宫。
禮備家人，養以天下。
先意承旨，事無違者。
天子行孝，天下承風。
胥訓胥效，比屋可封。
乃建中宫，以母四海。
詩首關雎，易稱中饋。
天子之尊，亦資內助。
上奉慈顔，下式寰宇。
事親底豫，化民致和。
始於壼閾，邦國是訛。
太學肇建，四方是極。
增博士員，導以經術。
有來英髦，充牣上京。
三年大比，以考其成。
異時之用，維公維卿。
石渠廣內，圖書之淵。
羽陵之蠧，斷簡之編。
是息是游，英俊在焉。
逸群之彦，比跡卿雲。
懷材待問，發聞揚芬。
馳騁古今，上下典墳。
考正律度，是爲景鍾。
導和殖財，國用以豐。
不窕不槬，咸中典刑。
有渙其章，上公是銘。
兹器惟則，允爲國經。
德爵之亞，莫尚惟齒。
班序顛毛，以爲民紀。
鄉飲既行，郡邑是遵。
洙泗之風，無復齗齗。
井田既壞，民困劫假。
乃正經界，以實多寡。
賦入既均，貧富不病。
非上恤之，孰拯其命。
誕彌之節，式宴示慈。
樂不計費，孰敢節之。
皇帝曰咨，費財無藝。
親降德音，以禁肆侈。
天下歡然，稱盛德事。
匪帝命之，臣子曷議。
著之令甲，付之史官。
永永萬年，無或敢干。
人事既洽，惟神是事。
于廟于郊，各盡其禮。
其郊維何，蕆事圜丘。
帝御六龍，冕十二旒。
既新宫架，既備禮服。
有潔其牲，有温其玉。
合袪天地，侑以祖考。
樂奏六變，其音肆好。
問誰相祀，實維上公。
登降跪起，有肅其容。
天地並况，瑞物來下。
天子萬年，以有神嘏。
其廟維何，可以觀德。
德盛不祧，祀事不忒。
祖廟既飭，旅楹有閑。
原廟繼作，以游衣冠。
若節春秋，皇帝戾止。
薦獻有容，祖考咸喜。
禮成而退，祗奉不凟。
天子萬年，永綏遐福。
天神貴者，莫尊太一。
置祠爲民，其宫有洫。
既倣謬忌，道開八通。
皇帝臨饗，威神是崇。
天人相際，福禄攸同。
國南千畝，是爲帝籍。
天子肇祀，以祈黍稷。
我黍與與，我稷翼翼。
以享以祀，以爲民食。
福禄綏之，萬世無斁。
乃營吉壤，肇建高禖。
何以歆之，帝德不回。
瑞乙既至，后率所御。
以弗以祈，有秩斯祜。
千億之祥，兆於帝武。
天錫皇帝，聖欽不遲。
事神保民，以莫不祗。
上帝臨之，云何以報。
維年屢豐，諸福是効。
非維豐之，又布濩之。
東西北南，咸錫予之。
稼茂於野，粟積于倉。
禮義興行，民俗以臧。
桴鼓不鳴，獄訟衰息。
人有盖藏，道無捐瘠。
和氣所蒸，化爲瑞物。
甘露零庭，近在郊邑。
有木呈祥，合枝共柢。
考傳驗符，遠人不貳。
或剖其中，自然成文。
太平是告，希代莫聞。
豐年屢應，衆瑞應圖。
皇帝謙恭，不以自居。
圖回庶事，益慎厥初。
君臣相戒，可否吁俞。
政過三代，言成典謨。
歷選后辟，前載所無。
在昔中興，周漢二宣。
夏康商宗，漢祖晉元。
咸用干戈，配天祀夏。
其臣歌頌，或列于雅。
方之皇帝，爝火太陽。
顧無歌詩，垂世用光。
詞臣伏罪，無以塞責。
誰其詩之，以佐皇德。
下臣張嵲，過不自揆。
日官西掖，待罪文字。
敢頌厥美，以贊后功。
江漢崧高，不足比隆。
紹興聖孝感通詩
作者：張嵲
朝代：宋

宋有天下，逮乎八世。
猛敵横生，侵欲不忌。
堯湯水旱，文景菑異。
數則使然，豈人攸塈。
皇帝承統，甚武且仁。
內銷姦孽，外備殊鄰。
濅明濅昌，師武臣力。
抵掌含怒，日思奮殛。
皇帝曰咨，咨女将臣。
慎守疆埸，以保吾民。
敵來則禦，折北勿追。
姑修吾德，以待所歸。
人亦有言，投鼠忌器。
矧彼狡焉，吾親是質。
彼兵攸恃，我則德攻。
靡以歲月，徼天之衷。
彼雖剛戾，不可擾馴。
我視其欲，以舒吾仁。
始我有衆，公卿庶士。
謂彼悍驕，庸知德義。
苟有誠信，金石爲開。
豚魚之孚，惟道之懷。
有唐睿真，亟詔求訪。
惻怛之誠，寧甘百誷。
皇帝曰咨，予由是心。
彼雖我詐，我惟爾忱。
孝悌之至，神明可通。
惟彼不信，天誘其衷。
行人是來，言棄舊惡。
我奉慈母，歸御長樂。
八月甲子，至行在所。
天子在所，天子郊迎，其從如雨。
老稚仰觀，踴躍呼舞。
卿士相趨，肅穆傴僂。
天地感通，發祥頽祉。
卿雲鬰興，輪囷離詭。
屏翳不驚，川后静波。
雲飛淵泳，讙聲相和。
玉虬沛艾，芝盖穹崇。
千乘雷動，萬騎風從。
天子是侍，如長樂宫。
渤澥爲杯，華嵩爲豆。
舉烽行炙，撞鐘命酒。
既勞王爵，下逮奔走。
萬歲稱觴，獻太母壽。
敷天之慶，周浹寰宇。
薄海內外，無或失所。
皇帝之孝，振古曷遇。
睿算無疆，永作民主。
人無疾癘，田多稷黍。
兵革不試，四夷款附。
太母萬年，康疆燕豫。
皇帝之孝，莫與比德。
錫羡無疆，子孫千億。
莞簟發祥，開統拓迹。
嶷嶷岐岐，詵詵翼翼。
有綠其車，有赤其舄。
太母萬年，含飴燕息。
始歸太母，小大具疑。
謂將我廷，胡寧以歸。
皇帝之孝，先定不易。
爰有廷臣，協比我德。
有贊其决，無貳其心。
指期待蔇，天實我臨。
曾無愆素，歸御愔愔。
凡是讙囂，盡爲歌吟。
天錫皇帝，示将保定。
太平之休，繄此其證。
際天所覆，咸爲我土。
含識之倫，我籍斯附。
充入舊貫，天臨萬方。
子子孫孫，永世克昌。
絕句
作者：張嵲
朝代：宋

日炙櫻桃已半紅，更薰花氣滿襟風。
路傍謁舍蹲遺獸，應有荒墳在麥中。
絕句
作者：張嵲
朝代：宋

犖確南山路，叢筠冒水生。
寒梅銷落盡，猶有數花明。
繼韵書胡氏孝思亭
作者：張嵲
朝代：宋

舉世針磁覔秀峰，争從窀穸問窮通。
喜君篤孝誠尤至，追想慈顔事已空。
積毁到今猶瘠立，因知卓行不雷同。
當時甘旨庭闈念，應向廬前歎樹風。
翟方進
作者：張嵲
朝代：宋

相君事郡當少時，見謂遲鈍遭謾欺。
一從蔡叟問所適，羈遊萬里来京師。
從馮老姥織屨賣，學問聲名從此大。
胡常初毁更見譽，一日超升登掾宰。
男兒立身要自勵，旬歲連摧兩司隸。
薛公視遇不敢輕，果見登遷居相位。
徒知得意快恩讎，峻文未肯持平例。
九卿先達故郡歸，紅陽貴倨猶奪氣。
忽聞當坐定陵事，慙懼乞骸更見慰。
深窮黨友圗自安，十有九人同免官。
得君萬事無不可，觧使衆醜成妖嫻。
一朝天文示變異，李尋奏記翩然至。
養牛尊酒天上来，萬歲之期何可避。
使人致命忽馳去，半道尚書言物故。
十年寵貴一日空，徒見縞衣蒙檻柱。
誰云蓋棺事則已，下流衆怨何能止。
芋魁飯豆亦云足，至今鴻隙歌鴻鵠。
老罷
作者：張嵲
朝代：宋

滿谷千千萬萬紅，含情一一待春風。
難將朽質争娟好，拚卻輪囷似老松。
聞荒雞
作者：張嵲
朝代：宋

但可摧頹悲失旦，不應風雨誤司晨。
書生久已垂華髮，豈是當年起舞人。
聽微水有感四首·其一
作者：張嵲
朝代：宋

發源由太古，東逝幾朝昏。
欲識無窮意，當看石上痕。
聽微水有感四首·其三
作者：張嵲
朝代：宋

西從徼外来，東去還歸海。
徒聞朝暮聲，詎識年華改。
聽微水有感四首·其二
作者：張嵲
朝代：宋

寒江流不極，疊浪日沄沄。
詎是悲鳴苦，端由清夜聞。
聽微水有感四首·其四
作者：張嵲
朝代：宋

袛應初剖判，便有斯江水。
于今知幾時，東流猶瀰瀰。
臘梅
作者：張嵲
朝代：宋

朔風吹同雲，萬木不敢芳。
黄衣何許仙，窈窕來離房。
終期賞心會，未恨冰雪鄉。
向來脂粉流，睨睥誰敢當。
宜於風露晨，置在清净箱。
更招能賦客，苾茀詠奇香。
楚人意已疏，亡聞爲操章。
臨桂令以薦當趨朝置酒召客戲作二十八字遣六從事蒞之壽其太夫人
作者：張嵲
朝代：宋

雙鳬舊作朝天計，一鶚新收薦士書。
不惜持盃相暖熱，白頭慈母最憐渠。
自悼
作者：張嵲
朝代：宋

銀山卷浪萬雷鳴，渚水諸灘險永清。
平日垂堂猶自戒，年來輕作二江行。
自房州歸掌口聞杜鵑時杜鵑花盛開
作者：張嵲
朝代：宋

亂中一任青春去，秪有閒愁作鬢華。
日暮風吹古原樹，杜鵑啼遍滿林花。
自禮賢還鵝湖望山頂飛流有作二首·其一
作者：張嵲
朝代：宋

農夫秧稻滿畦水，行客跨騾無樹陂。
熱風吹面日方午，忽見綠巖冰柱垂。
自禮賢還鵝湖望山頂飛流有作二首·其二
作者：張嵲
朝代：宋

夾日赤雲方變火，行人渴肺欲生塵。
飛流百丈垂虹冷，愧爾山中宴坐人。
自竹山歸酇上墳
作者：張嵲
朝代：宋

晨曦出沒霧交流，獨喚江船立渡頭。
嵐光映縣民居麗，紅葉漫山客意愁。
溪雲欲作今朝雨，崖菊猶含舊歲秋。
此日還歸追曩事，孤生淚盡黑貂裘。
自鉛山如鵝湖
作者：張嵲
朝代：宋

長松十里曉冥冥，行盡松林到法城。
悄悄虛廊無客語，陰陰衆綠有鶯聲。
新荷萬點土花碧，白鷺一行春雪輕。
麥秀漸漸桑葉暗，怳然如在故園行。
自順陽至均房道五首用陳符寶去非韵·其一
作者：張嵲
朝代：宋

行客路正遠，曦馭已西馳。
霜風吹草樹，眇眇連荒陂。
如何羈旅懷，更值揺落時。
四序歘已晚，我生可無衰。
尚紆俗吏袍，久負南山期。
吾廬豈固好，此身自安之。
胡爲終歲别，使我心怕悲。
故園松菊荒，静計勿差池。
自順陽至均房道五首用陳符寶去非韵·其三
作者：張嵲
朝代：宋

我行均陽道，岡阜如群駝。
澗石既齒齒，寒山亦峨峨。
喬林木葉盡，仰見鶴鸛窠。
風景固不殊，舉目異山河。
我生雖尚壯，百慮紛已多。
祗今且如此，後日當奈何。
細較平生中，憂樂恒相摩。
悲吟誰復聽，日暮越前坡。
自順陽至均房道五首用陳符寶去非韵·其二
作者：張嵲
朝代：宋

桑柘共平陸，過橋野色分。
冬序日向深，冒山多薄雲。
驚飈入長林，黄葉久紛紛。
山前有人家，雞犬時一聞。
自順陽至均房道五首用陳符寶去非韵·其五
作者：張嵲
朝代：宋

蓐食带殘月，驅僕事西奔。
烟塵猶未息，去住敢輕論。
道古留餘險，溪寒減漲痕。
鳴桴聞遠驛，吠犬應前村。
境絕增詩興，山深畏客魂。
吾生久已定，漂轉任乾坤。
自順陽至均房道五首用陳符寶去非韵·其四
作者：張嵲
朝代：宋

行客日暮時，愁聞蕭條風。
雲山當我前，適與清興同。
夕澗生白烟，蒸空自溟濛。
林壑豈不佳，陟降煩奴僮。
徑側有黄花，凄疏隠珍叢。
我欲採落英，恨無聖賢中。
徘徊戀幽意，欲住興來窮。
山深月正黑，投驛尚怱怱。
至梅堂次韵
作者：張嵲
朝代：宋

牛衣不煖夢初回，聲切嚴城角弄梅。
旋理敝裘驂蹇足，披霜得箇爲公来。
致爽亭二首·其一
作者：張嵲
朝代：宋

霧豁空江平，林疏遠山出。
龍溪夜来雨，爽氣侵衣濕。
致爽亭二首·其二
作者：張嵲
朝代：宋

桑柘落洲渚，澄潭漁艇集。
幽禽忽飛来，斜日水光溢。
與孫太冲游湖上寺
作者：張嵲
朝代：宋

作客歲月久，新春生白鬚。
淹留竟何爲，閉戶猶繙書。
今朝天氣佳，逍遥步城隅。
初旭野尚晦，青草含露濡。
好風如有期，微漪滿平湖。
白日照原野，青山開畫圖。
晴林峰外稠，壊塔煙中孤。
山坳見修竹，游步得僧居。
地偏蘭茝芳，氣暖夭桃舒。
何年深宫姬，藁葬依浮圖。
一往随化遷，豈復平陽車。
顧之三歎息，不飲定何如。
與趙智叔嶬弟泛舟回燈下
作者：張嵲
朝代：宋

西風今日寒，細雨濕青嶂。
微江水渌波，大石牽舟上。
岸菊猶未芳，山木先後黄。
滿灘圓石浄，兩岸鳴寒螿。
回舟暮色集，颯颯雨聲急。
愛此雲林幽，未信衣巾濕。
初爲山水遊，藉以驅離憂。
及此賞心盡，翻兹羈客愁。
来歸向蓬茅，樹黑風蕭蕭。
背壁青燈暗，山空夜寂寥。
與陳去非夏致宏孫信道遊南澗同賦四首·其一
作者：張嵲
朝代：宋

策杖南澗邊，菖蒲如綠髪。
石亂水流分，山空鳥聲歇。
與陳去非夏致宏孫信道遊南澗同賦四首·其三
作者：張嵲
朝代：宋

共坐石上苔，坐久溪陰轉。
峰外晚林稠，山腹晴雲散。
與陳去非夏致宏孫信道遊南澗同賦四首·其二
作者：張嵲
朝代：宋

山桃深復淺，亂發傍幽巖。
無人慰寂寞，晴日自毿毿。
與陳去非夏致宏孫信道遊南澗同賦四首·其四
作者：張嵲
朝代：宋

三日山中遊，溪山未全究。
卻羨畬田人，春晴斸煙岫。
興州看月上
作者：張嵲
朝代：宋

城下滄波去不停，城頭吹角作邊聲。
去年此夜深閨月，今向興州山上明。
興州道中遇雨
作者：張嵲
朝代：宋

非干秋色苦，客意自蕭條。
谷口玄雲惡，關門白露高。
泥塗連遠驛，寒雨暗長郊。
誰念征衣薄，西風方怒號。
舟中即事
作者：張嵲
朝代：宋

西来一櫂任委蛇，春日惟增雨露悲。
故國佳辰逢禁火，水鄉農事見扶犁。
年華祗觧凋容鬢，花鳥何曾管亂離。
目極傷心誰告語，含毫獨賦遠遊詩。
舟中感懷
作者：張嵲
朝代：宋

故園此去渾如客，異縣而今卻是家。
還日簷楹應着燕，來時楊柳未藏鵶。
孤舟泛泛春江闊，去鳥飛飛岸樹斜。
卻憶當年南下日，傷心泣盡日昏華。
舟中獨夜
作者：張嵲
朝代：宋

泊舟依聚落，水色澹餘輝。
紅樹滿秋山，夕烟上霏微。
稍觀漁火明，漸見行人稀。
孤客畏遥夜，况乃窮秋時。
疏篷見天星，朔風左右吹。
重衾不能煖，展轉枕屢移。
懷歸意戀戀，感舊心悽悽。
驟使百慮集，起坐復搘頤。
人生諒多牽，吁嗟竟何爲。
舟中贈鮮于孝叔
作者：張嵲
朝代：宋

六年相見倍相親，欲話離憂恐愴神。
莫惜維舟連夜語，三巴雅舊更無人。
舟泊宜都
作者：張嵲
朝代：宋

二年峡內厭覊束，此日江湖欣渺茫。
烱烱晴鷗明晚色，悠悠殘日動波光。
遠眸盡處即他境，叠嶂痕邊仍舊鄉。
自是望鄉須淚落，不緣風樹使心傷。
舟行書所見
作者：張嵲
朝代：宋

津木始凋霜，溪梅已飄素。
河山自殊方，景物宛如故。
悠悠川陸行，日日年華度。
遷客未停舟，江烟欲成暮。
芍藥
作者：張嵲
朝代：宋

青春愛謝日遲遲，正是群芳掃跡時。
濃露有情融睡臉，暄風無力困豐肌。
苦將蕊氣相牽引，若對華燈不自持。
應似西江明夜火，館娃宫裏醉西施。
芍藥五首·其一
作者：張嵲
朝代：宋

時人惟解愛芳菲，服媚香濃竟莫知。
幽卧獨憐芳氣馥，世間惟有柳州詩。
芍藥五首·其三
作者：張嵲
朝代：宋

典刑雖有但傷心，芳氣時来尚滿襟。
還似夏侯家衆妓，隔簾聊聽繞梁音。
芍藥五首·其二
作者：張嵲
朝代：宋

凄凄寒雨送餘春，繁艷濃香慰病身。
忽作暖風遲日想，慨然如在漢江濵。
芍藥五首·其五
作者：張嵲
朝代：宋

芳氣時時侵鼻觀，令人三復柳州詩。
非因寂寞耽幽意，醉倒花間未必知。
芍藥五首·其四
作者：張嵲
朝代：宋

淺白輕黄皆異態，還如妬寵各低垂。
暖風一陣塗香烈，午酒醺酣嗅蕊時。
苦熱
作者：張嵲
朝代：宋

三吳多異候，瘧癘日愁予。
夏日雖可畏，清風非穆如。
殘春且重繭，徂暑但深居。
凍飲清涼耐，由来未可儲。
范覺民挽詞四首·其一
作者：張嵲
朝代：宋

射策驚寰海，收名儗岱嵩。
俄從白面士，遽作黑頭公。
積善齡何促，流光後必豐。
他年悲宰樹，獨在淛江東。
范覺民挽詞四首·其三
作者：張嵲
朝代：宋

有位居台鉉，無年究遠猷。
共懷三入望，忽嘆九原幽。
歸葬新阡遠，追榮恤典優。
興衰春夢短，人世諒何求。
范覺民挽詞四首·其二
作者：張嵲
朝代：宋

舊陰交盖處，草草遂離群。
何意終天别，居然此地分。
豐盈宜上壽，鼎盛忽西曛。
遥想天台路，悲笳慘暮雲。
范覺民挽詞四首·其四
作者：張嵲
朝代：宋

生平輕語别，徒恃接鄉閭。
及此悲存沒，追維恨闊疏。
已聞窀穸日，猶怪孟郊書。
宿草他年哭，仍悲非故墟。
董彌大郎中以窗前菊花晨且鮮明午間萎蕤感而成詩興寄古雅次元韵
作者：張嵲
朝代：宋

人生朝氣鋭，兹花亦復然。
鮮榮若自矜，低垂如乞憐。
平生浙酈路，滿谷爲誰妍。
山深風日美，揚芳被涯邊。
食飲賴香潔，輕安遺節宣。
昔乃壽胡廣，由來豈其天。
至理竟誰問，三歎秋風前。
蔓菁花詩
作者：張嵲
朝代：宋

遊絲百尺如堪挽，小蟲群飛欣日暖。
蒿莱滿地不見春，唯有蔓菁迷病眼。
無復陵陂間碎金，青苔漫想玄都觀。
今朝幸值天無風，飛来雌蝶畏雄蜂。
村中女兒将插鬢，不信河陽萬樹紅。
幽人惜春春已遠，把酒屬君君自遣，蔓菁開花猶爛熳。
君不見西園桃李能幾時，此輩天教擅春晚。
螢火
作者：張嵲
朝代：宋

徂暑初殘夜，飛螢遍曲塘。
翕張舒焰短，斗注引輝長。
翻屋星移位，窺簾燼吐光。
未應彌輦路，聊可映書囊。
乍與風俱遠，偏隨雨送凉。
老夫常作客，看汝鬢毛蒼。
行建溪上是晚同宿小橋感懷書事
作者：張嵲
朝代：宋

上庸亂石滿微水，建平孤嶼横中流。
驚濤穹隆旋雲繞，經過親見客沉舟。
建溪物色兩相似，使我惻貯悲西州。
閩中窮臘春欲動，陳荄已見新萌抽。
十尋嶺樹森翠葆，百尺瀑泉垂素虬。
已遭霜露感人意，况復梅花欺客愁。
沙村呌渡日色晚，野店投宿林燈幽。
語言不通費辨數，逆旅主人才見留。
十年敵騎遍寰海，北客走到天南陬。
天高地逈豈不廣，南来北去皆離憂。
傳聞敵騎又深入，旃毳欲臨瓜步洲。
吁嗟華夏半爲鬼，干戈喋血衝斗牛。
天公亦宜小解事，號令一使災禍瘳。
刜除欃槍殪旬始，彎弓一矢摧旄頭。
擢寇之筋洒寇血，永使萬國無戈矛。
山清海晏氛祲息，地闢天開宗社休。
黄屋卻臨天北極，紫壇復在郊南丘。
千官濟濟奉宸扆，萬姓蠢蠢蒙皇猷。
六營健兒易驅使，四海黎庶依田疇。
老夫漸得反閭里，汛掃墳墓栽松楸。
洗耳不聞兵革事，畢命邱樊何怨尤。
願言秪恐未成遂，作客蹉跎霜鬢秋。
行建溪上見拏舟上水者愴然傷懷
作者：張嵲
朝代：宋

何人刺船上寒水，卻意避地微江時。
驚濤澎湃慈親懼，鼓棹紛紜稚子嬉。
漫漫平沙煙上早，溟溟簧竹月生遲。
感舊將爲仰天哭，恐驚行路秪成詩。
褒城縣雨中
作者：張嵲
朝代：宋

嶺雲方笠覆，簷雨已盆傾。
山氣晝侵幔，灘聲夜入城。
子真空舊隠，褒姒謾垂名。
訪古多磨滅，秋風山樹赬。
西溪
作者：張嵲
朝代：宋

西溪泱泱來，佇立溪橋上。
回風生微瀾，夜雨發幽響。
聽兹無盡聲，詎覺年華往。
西谷歌
作者：張嵲
朝代：宋

西川峰嶺皆綿延，一峰突兀如青蓮。
崔嵬勢壓東南倒，穹崇下俯群峰小。
古木陰森寒未凋，長雲慘澹晴猶繞。
陰巖積雪溜輕冰，南嶺驚春囀幽鳥。
山西有谷聞深曲，中有人家在山麓。
晝掩柴荆雞犬閒，歲耕煙岫囷倉足。
巫山岷嶺遥相連，知是層城幾洞天。
避世秦人應綠髪，茹芝仙子好朱顔。
寰區喪亂方如許，寸地尺天無安堵。
我欲携家住此山，高謝時人出塵土。
女蘿薜荔結爲衣，文杏香茅緝爲宇。
滿谷栽松紫翠寒，漫山種杏赬霞吐。
朝尋石乳丹洞深，暮斸茯苓蒼檜古。
山中父老志斯言，他時来訪吹笙侣。
覺道同玩梅
作者：張嵲
朝代：宋

雪盡徑泥乾，團欒遶樹看。
玉梅呈素艶，霜重月華寒。
一蕚半含春意密，數苞未破臙脂粒。
斜枝倒浸碧池深，羅衣暗惹香風濕。
須知賈午最多情，繡囊偷佩芳筵驚。
又疑仙人下姑射，玉容寂寞幽態清。
去年梅花開，干戈猶未掃。
今年梅花開，勸君休草草。
莫待子規啼，梅花滿地蝴蝶飛。
覽鏡
作者：張嵲
朝代：宋

覽鏡知予骨相屯，便當終與老農鄰。
議將此地爲莵圃，種藥栽花二十春。
觀月出
作者：張嵲
朝代：宋

山空樵唱稀，林昏歸鳥没。
新月含煙霏，遥依亂峰出。
觀洛神圖慨然有作三首·其一
作者：張嵲
朝代：宋

天邊崧少遠微茫，猶想霓旌駐水旁。
逸態瑰姿何處在，尚應遺恨寄君王。
觀洛神圖慨然有作三首·其三
作者：張嵲
朝代：宋

轘轅伊闕兩相望，草樹離離自鬰蒼。
舊物祇餘金带枕，夜闌空斷九回腸。
觀洛神圖慨然有作三首·其二
作者：張嵲
朝代：宋

慇懃遵渚餽明璫，情托微波事渺茫。
油壁卻歸天上去，沙晴空見水禽翔。
詠水上雙白鳥
作者：張嵲
朝代：宋

夜雨山水清，朝暉浄崖壁。
飛來雙白鳥，未省平生識。
鴐鵞謝清姿，鷗鳥慙素質。
低昂信波濤，顧盻矜羽翮。
鮮明潭光青，錯亂浪花白。
輕舫忽東來，搶飛百餘尺。
復下水中央，相將詎離析。
稻粱豈深謀，飲啄亦自得。
空山羅網稀，遂性無驚惕。
不學西雍鷺，翻飛近人跡。
詠種菊
作者：張嵲
朝代：宋

手種籬邊菊，秋来亦自開。
驚蝶翩翩舞，雄蜂去復来。
詠雪得光字
作者：張嵲
朝代：宋

東皇携春來，屬車載霓裳。
回風作妙舞，雜佩鳴珠璫。
千官玉筍班，再拜稱瑶觴。
酒罷各分瑞，圭琮粲琳琅。
浩蕩涵濡恩，一笑徧八荒。
塵垢得湔洗，焦枯亦輝光。
偉哉造化力，天地爲翕張。
功成了不居，杲日天中央。
詠鶴
作者：張嵲
朝代：宋

昂藏野鶴混群雞，志在雲天失路悲。
湖海稻粱元未足，虞衡羅網莫輕施。
獨憐鎩翮垂寒雨，可念長鳴向曉曦。
卻使群烏驚羽翼，上林能占主人枝。
詠鶴
作者：張嵲
朝代：宋

翯然毛羽净，綽與秋風宜。
闊步循廣庭，伸吭矜羽儀。
稻粱謀幾何，終然遭縶羈。
豈衒雲外標，遂爲時所縻。
因知古清士，削迹畏人知。
詠鶴·其一
作者：張嵲
朝代：宋

引吭清噭達天外，何意留連豢養恩。
我亦久懷區外志，終當乘此羾天門。
詠鶴·其三
作者：張嵲
朝代：宋

當年君子成猿鶴，物化誰能不愴神。
奮翼一歸霄漢後，安知不作艾封人。
詠鶴·其二
作者：張嵲
朝代：宋

非干位置異雞群，自是昂藏絕世紛。
若使風標公子見，亦應慙恨不如君。
詠鶴·其五
作者：張嵲
朝代：宋

千年一度復来歸，城郭何人識令威。
當日榮華竟誰是，祗應皆作路塵飛。
詠鶴·其四
作者：張嵲
朝代：宋

心期附鳳參雲駕，豈與凡禽共苑園。
黄鵠無能猶自免，應緣遠去不乘軒。
讀太平廣記三首·其一
作者：張嵲
朝代：宋

禁苑茫茫盡日吹，桃紅李白祗青枝。
唯餘阿醋偏驕妬，不畏封家十八姨。
讀太平廣記三首·其三
作者：張嵲
朝代：宋

夢裏空驚歲月長，覺時追憶始堪傷。
十年烜赫南柯守，竟日歡娱審雨堂。
讀太平廣記三首·其二
作者：張嵲
朝代：宋

月下来過徴士門，可憐桃李盡能言。
其如苦畏春風暴，可爲牆東植絳幡。
讀崔昭緯傳
作者：張嵲
朝代：宋

季末慆憂事可嗟，本根已撥尚肥家。
那堪事異荀文若，空費君王十四車。
讀楚世家
作者：張嵲
朝代：宋

喪歸荆楚痛遺民，脩好行人繼入秦。
不待金仙來震旦，君王已解等寃親。
讀趙飛燕外傳雜詩七首·其一
作者：張嵲
朝代：宋

漫漫積雪被崗坻，宜主當時有暗期。
忽見梅花照夜發，祇疑猶待射雕兒。
讀趙飛燕外傳雜詩七首·其七
作者：張嵲
朝代：宋

合德來嬪帝甚歡，温柔鄉裏勝求仙。
武皇雖被白雲誤，猶得垂衣到暮年。
讀趙飛燕外傳雜詩七首·其三
作者：張嵲
朝代：宋

魏宫悵望楊花去，漢掖齊歌赤鳯來。
淫蠱到頭成底事，荒田野草但堪哀。
讀趙飛燕外傳雜詩七首·其二
作者：張嵲
朝代：宋

九回沉水新爲髻，故繡裙襦穏稱身。
禍水歘來漂燎火，知幾唯有淖夫人。
讀趙飛燕外傳雜詩七首·其五
作者：張嵲
朝代：宋

燕燕承恩住遠條，初能順息度寒宵。
如何不以斯術進，卻使甘心慎恤膠。
讀趙飛燕外傳雜詩七首·其六
作者：張嵲
朝代：宋

赤鳯謾言最可傷，君王不謂有他腸。
併疑池上將仙去，祇恐留連爲侍郎。
讀趙飛燕外傳雜詩七首·其四
作者：張嵲
朝代：宋

漢武餘威信未窮，單于來見未央宫。
如何運偶鴻嘉主，樊嫕宫中作女戎。
讀退之集偶書
作者：張嵲
朝代：宋

宰書三上已間闗，見辱功官又大難。
當日之人定誰子，竟無名字在人間。
賀師垣賜御書一德格天之閣牌并鍍金器皿青羅凉繖從人紫羅衫鍍金腰带儀物等四首·其一
作者：張嵲
朝代：宋

炎精光復論元功，事業伊周信比蹤。
許國一心明貫日，存孤高節凛經冬。
甲區地勢羅千雉，奎畫天門跳六龍。
自古至誠參化育，濟時行道本中庸。
賀師垣賜御書一德格天之閣牌并鍍金器皿青羅凉繖從人紫羅衫鍍金腰带儀物等四首·其三
作者：張嵲
朝代：宋

柳絲揺曵拂堤沙，瑞氣中藏上相家。
風動五雲迷御爼，香從雙闕賜天花。
仙韶合奏塵飛盡，中使宣斟日未斜。
既醉太平誰事業，爲傾恩意入流霞。
賀師垣賜御書一德格天之閣牌并鍍金器皿青羅凉繖從人紫羅衫鍍金腰带儀物等四首·其二
作者：張嵲
朝代：宋

重屋雕甍勢欲翩，睿題藻翰揭中天。
秪緣吉德存方寸，廼爾叢霄格大圓。
傳自孔門皆一道，稽諸說命合三篇。
中興如問君臣美，萬世昭時六字傳。
賀師垣賜御書一德格天之閣牌并鍍金器皿青羅凉繖從人紫羅衫鍍金腰带儀物等四首·其四
作者：張嵲
朝代：宋

恩詔新頒導從儀，夾塗無復走烏衣。
競紆紫霧更袍色，仍有黄金上带圍。
翠幰翩翻風易暖，雕槃璀璨日争輝。
沙堤矚目人人說，小相行看接軫歸。
賦得山上樹
作者：張嵲
朝代：宋

鬰鬰復蒼蒼，扶疏翻曉光。
豈能偏雨露，秪益早風霜。
蕭瑟秋将暮，紛披葉盡黄。
深溪調鼎樹，歲晚獨能芳。
贈何子應侍兒二首·其一
作者：張嵲
朝代：宋

何郎當日在房州，曾見梅花倚郡樓。
賦罷凌風人已朽，後来白盡幾人頭。
贈何子應侍兒二首·其二
作者：張嵲
朝代：宋

憶見紅茵起襪塵，十年相遇淛河津。
慇懃怪我凋雙鬢，不似花枝郤耐春。
贈僧
作者：張嵲
朝代：宋

片雲一去幾時廻，好在江心碧玉堆。
他時倘記珍台客，默坐猶能遣化来。
贈元方叔
作者：張嵲
朝代：宋

吾叔超世士，筆力回狂瀾。
作詩到合處，未謝春草篇。
罷官守環堵，冷屋風蕭然。
操尚非矯世，静退真所安。
慷慨引濁醪，俛默窺塵編。
冥搜得新語，自喜欲忘年。
常言畢婚嫁，歸老漢水邊。
此意有真趣，勿爲兒輩言。
贈别
作者：張嵲
朝代：宋

艾杼滅澆殪，方召平夷蠻。
夏書紀少康，小雅詠周宣。
茂烈蓋當代，休聲垂億年。
君臣今望之，猶若神人然。
皇天昔降亂，國步多艱辛。
海宇政揺蕩，封疆託大臣。
召旻歌卒章，三復徒愴神。
寇攘有厚賞，山林多賤貧。
小夫矜寵秩，持以傲寒士。
達人每大觀，詎肯屈其志。
從人畏損名，不從斯逆耳。
骯髒每不容，委隨多狥死。
孔明佐玄德，君臣稱魚水。
田祖輔本初，愎諫昧良圖。
蜀成鼎足勢，臥龍名益都。
袁喪官渡師，二臣隨見屠。
女蘿依青松，蘞蔓相綿延。
歲暮饒雪霜，枝幹猶縈纒。
蔓草生毁垣，逢時亦芊芊。
積雨毁垣墜，苕頴亦以乾。
婉婉我良友，才具宜佐時。
果敢無與前，議論有餘資。
功名可立致，要當慎其爲。
吳橘北化橙，良玉貴不緇。
行矣保令圖，懷哉絲路悲。
贈南回了豐上人三首·其一
作者：張嵲
朝代：宋

徧參初自浙江回，梵刹金鋪始奂開。
袖手卻来巖下住，蕭然一逕長莓苔。
贈南回了豐上人三首·其三
作者：張嵲
朝代：宋

雙頬朱丹雪染眉，終朝一飯便無爲。
庭前柏是初年種，今見森森合抱時。
贈南回了豐上人三首·其二
作者：張嵲
朝代：宋

連階澹澹方池水，擁檻煌煌百日花。
遥想老豐秋雨夜，跏趺獨坐聽鳴蛙。
贈江司令朝宗
作者：張嵲
朝代：宋

投老叨恩得一州，平生江令始從游。
揮豪坐上誇新句，岸幘罇前傲早秋。
幸有高情能命駕，寧能十日爲吾留。
詩成苦被黄花惱，急送兵厨與破愁。
贈相僧楊嬾散
作者：張嵲
朝代：宋

邂逅湖傍寺，翻然還語離。
春風飛錫遠，暮雨渡杯遲。
渺渺孤雲意，翩翩野鶴姿。
百年堪幾别，何處重相期。
贈相僧楊嬾散
作者：張嵲
朝代：宋

野鶴本長生，孤雲無定意。
託迹雖世間，游心乃塵外。
請問絳人年，曾觀柏寢器。
微言洞倚伏，妙中驚人世。
往夏識方瞳，今春分别袂。
飛帆煙雨外，駐錫雲林際。
逸興輕遠游，滯念牽離思。
後夜聽鐘鳴，應在寒山寺。
贈筆工
作者：張嵲
朝代：宋

顧兔霜餘毫健如，銛錐妙手應時胥。
臨池自愧無功用，欲借僧房柿葉書。
贈羽人二首·其一
作者：張嵲
朝代：宋

逌然誰識坐忘心，擁褐無言閉息深。
庭竹自揺人語寂，終朝相對祗胎禽。
贈羽人二首·其二
作者：張嵲
朝代：宋

清晨叩齒誦黄庭，綘闕珠宫會衆靈。
齋罷藥爐深炷火，戯攀庭樹作熊經。
贈翁法師二首·其一
作者：張嵲
朝代：宋

松水爲資萬事輕，蕭然一室寄餘生。
勞君回去来相過，可見高人世外情。
贈翁法師二首·其二
作者：張嵲
朝代：宋

病餘蒲柳懼先秋，妄想仙人十二樓。
好住名山煮白石，他年因子問丹丘。
贈趙公旦
作者：張嵲
朝代：宋

少年意氣隘九州，遠别不爲兒女愁。
秪今摧頽落異縣，跬步信宿生離憂。
况今送子又千里，使我别緒何能休。
憶昔石城初識面，兩髦紒幘君纔收。
余方弱冠事科舉，竝轡共適東西州。
春風尋勝襄傍寺，夜月復登臨漢樓。
鳳林花開無遠近，漁梁柳暗迷汀洲。
荆門至陋不足數，杏山百丈清泉幽。
徑過物色盡可記，至今夜夢當時遊。
從兹一别星再終，相望不啻馬牛風。
臨安相見各驚歎，君非丁壯予老翁。
長離更挟鵷鶵至，射策同攀郄詵桂。
上書不肯干相公，頫首甘爲州縣吏。
故人義重非時俗，三程過我荒村寺。
歡言不覺春夜闌，破月已上前林端。
一杯相屬且自適，莫話舊遊成慨歎。
聞君早有求田約，四方寧有襄陽樂。
時平我則徑西歸，遠追高士鹿門期。
贈趙端
作者：張嵲
朝代：宋

殘方歲已晏，層陰萬里生。
何如苦寒際，子有關陕行。
風煙正浩蕩，夜雨吹成冰。
時危壮士志，日暮游客情。
感子請别意，令我肝膽傾。
告之以盡言，念子遠徂征。
聊代繞朝策，勉旃圖令名。
贈陳符寶去非
作者：張嵲
朝代：宋

大雅久不作，此風日蕭條。
紛紛世上兒，啁啾亂鳴蜩。
唯公妙句法，字字陵風騷。
如鼓清廟絃，聽者無淫滔。
癯瘦藏具美，和平蓄餘豪。
思苦理自寄，志深言益高。
顧我吟風苦，知公心力勞。
世無杜陵老，誰知何水曹。
柳韋儻可作，論詩應定交。
贈黄子真
作者：張嵲
朝代：宋

再作醉李客，四年兩相從。
當時江頭樹，又暗行李中。
嗟君事業誠有餘，十年客路常崎嶇。
祇應未識今傑士，懷刺試謁劉南徐。
贈黄子真
作者：張嵲
朝代：宋

再来居檇李，又枉故人車。
故人固是客，我居豈吾廬。
共在天之涯，猶如水中鳬。
細話漢傍事，想見江紆餘。
死者不可作，生者多離居。
無輕今日别，與子皆白鬚。
臨分尚何言，早寄江陰書。
贈黄子真
作者：張嵲
朝代：宋

江漢知名士，石城黄子真。
殷勤能過我，坎壈歎斯人。
此去仍爲客，舟行任過春。
無資振遊舊，懷抱不能伸。
趙表之送梅并詩次韵四首·其一
作者：張嵲
朝代：宋

綠蓓繁時春欲暗，曉霜濃處信初来。
今朝消息南枝露，知是微陽九地回。
趙表之送梅并詩次韵四首·其三
作者：張嵲
朝代：宋

都緣老罷無筋力，不是萌心有愛憎。
他時聊作逢場戯，分謗圖知我亦曾。
趙表之送梅并詩次韵四首·其二
作者：張嵲
朝代：宋

不著名身與句身，逈然超過亦無真。
誰知終日騰騰者，便是當来本分人。
趙表之送梅并詩次韵四首·其四
作者：張嵲
朝代：宋

未忘一笑杯盤樂，終愛忘言氣味長。
多慚居士梅花供，舉世何人解識香。
辛酉二月十六日出暗門循城如北闗登舟二首·其一
作者：張嵲
朝代：宋

春水悠悠繞廢臺，竹輿幽軋轉城隈。
路人不解知逐客，謂是尋春湖上來。
辛酉二月十六日出暗門循城如北闗登舟二首·其二
作者：張嵲
朝代：宋

城國排雲鎖病身，豈知城外物華新。
非緣放逐循牆去，不見西湖萬頃春。
送人赴闕
作者：張嵲
朝代：宋

宗廟璵璠器，皇家柱石臣。
策名存紫府，佐世值昌辰。
德懋膺宸眷，才雄處要津。
文辭追賈馬，賓望並荀陳。
共貴豐年玉，咸推席上珍。
薦延言有味，發摘政如神。
既畏西門猛，兼懷鄭産仁。
化民幾變魯，群盗遂奔秦。
峻節推邦直，高風聳佞人。
立身惟耿耿，讒口遂狺狺。
一出修門道，重嘗未下蓴。
豈同游澤畔，詎類卧漳濵。
逸興傾醇酎，清談岸角巾。
處屯常若泰，在屈每如伸。
忽下泥金詔，初回雨露春。
巾車趨象闕，鳴玉覲楓宸。
江漢終歸海，風花復墜茵。
途長知騄驥，霜後識松筠。
道合明良舊，恩濡寵數新。
調元歸大鼐，爕理屬洪鈞。
賤子獨何者，龍門亦有賓。
承顔常數數，惠訓每諄諄。
屢賞王濛語，寧遺趙壹貧。
數言真可誦，一語足書紳。
他日承題品，今朝冀選掄。
知歸如有地，拜賜遂無垠。
菅蒯雖何用，駑駘尚可馴。
儻能收散誕，幸免屢逡巡。
悵别瞻行斾，衘恩睇後塵。
祝公聞政日，著意念窮鱗。
送别
作者：張嵲
朝代：宋

十年漂轉鬢成絲，細話平生萬事非。
卻憶青燈初罷酒，俄聞鐡騎已成圍。
當時痛飲今誰在，從此覊遊與願違。
客裏别君還歲晚，江湖寥廓淚堪揮。
送别
作者：張嵲
朝代：宋

歲晚多烈風，鴻雁號廣澤。
寒日行天邊，及兹送歸客。
余生足暌異，不作兒女色。
此夕復何夕，傷離重悽惻。
子櫂既云西，余行亦將北。
豈但今日别，方異平生跡。
千里即寄書，萬里空歎息。
朝市與山林，從茲恐乖隔。
送張養正
作者：張嵲
朝代：宋

脫巾造朝市，委轡即田廬。
雖云懷素尚，出處亦自如。
吾宗信端諒，憲憲爲世儒。
頃以才令選，來司中祕書。
光榮耀士林，側佇翔天衢。
一朝拂衣去，意與張邴俱。
出餞北郭門，踟蹰立路隅。
雨餘夏郊綠，時覺晴雲驅。
專城秩匪卑，還家意復舒。
誰云離念惡，兹行翻足娛。
徒傷萬里客，送别在三吳。
送李子勉
作者：張嵲
朝代：宋

馳騖謝新軌，息偃思舊扉。
嬋連悵若人，閱歲此音徽。
直諒方求益，離憂忽在兹。
平居輕歲月，分首重斯時。
出郭郊樹綠，夏雲千里奇。
男兒杖策去，行路亦光輝。
還家未徂暑，散帙掩郊扉。
酒醪款鄰里，時果歡稚兒。
家山恣躋攀，田野日遨嬉。
駑駘戀棧豆，鴻鵠謝縶維。
論才惜暫去，循計豈云非。
握手錢塘别，余歸未有期。
送許子禮漕湖南
作者：張嵲
朝代：宋

爲郎端有望，漕務復需能。
湖外頻無歲，漢傍連有興。
足兵先一飽，化俗遲三登。
時到湘西寺，高臺得暫凴。
送賀子忱漕閩
作者：張嵲
朝代：宋

上蔡舊名士，中臺令望郎。
行馳封傳寵，路向七閩長。
山水聞清遠，官曹試暇皇。
遥憐荔枝熟，虗館進風涼。
送趙公望入蜀
作者：張嵲
朝代：宋

異世黄叔度，宗支劉辟疆。
相看不覺厭，此别詎能忘。
四海兵戈滿，山川道路長。
去留無上策，分手鬢毛蒼。
送趙郎二首·其一
作者：張嵲
朝代：宋

匡山太白書淫久，不但天才盖一時。
須慕更生勤博古，莫師長吉祗爲詩。
八塼學士多時譽，七步賢王有令資。
數子風流君可致，劍門他日看雄辭。
送趙郎二首·其二
作者：張嵲
朝代：宋

亂離何處託浮生，羡子今爲劍外行。
異縣頻年多送遠，中原何日見承平。
雲開壠首河山逈，月出巴江閣道横。
此别相逢定何許，各須努力待時清。
送陳忠玉兼寄尹夢得黄仲通并寄季通侄五首·其一
作者：張嵲
朝代：宋

當時分袂各丁年，南國相逢鬢已班。
羡子還来覲丘隴，益令歸夢繞金山。
送陳忠玉兼寄尹夢得黄仲通并寄季通侄五首·其三
作者：張嵲
朝代：宋

百年門户已蕭然，每喜人傳小阮賢。
好遣僕童種榆檟，老夫行欲賦歸田。
送陳忠玉兼寄尹夢得黄仲通并寄季通侄五首·其二
作者：張嵲
朝代：宋

少年渾欲不勝衣，豐下如今带十圍。
他日飛揚未輕料，卜居終欲近郊扉。
送陳忠玉兼寄尹夢得黄仲通并寄季通侄五首·其五
作者：張嵲
朝代：宋

君歸多問尹夫子，病後新詩定益工。
鴻雁南来書不到，想應全未廢書空。
送陳忠玉兼寄尹夢得黄仲通并寄季通侄五首·其四
作者：張嵲
朝代：宋

南川解袂十年餘，環堵蕭然頗自娱。
生計荒餘莫深恨，歸来猶得在枌榆。
送陸堯夫倅襄陽
作者：張嵲
朝代：宋

我本江漢客，十年官到京。
君爲三吳士，歘有南雍行。
風波眇沿泝，水陸幸俱平。
是邦雖毁頓，生聚今尚成。
矧君勤令德，足以惠遺氓。
井邑應非舊，長江如故清。
峴山雖已赭，遺記尚縱横。
假日當訪古，兵廚宜細傾。
客心終憚遠，歸意欲遐征。
鬰紆懷土念，去往遊子情。
待君成政日，繄我契歸耕。
送别南歸路，復班三峴荆。
離居何以慰，日夕佇休聲。
送馮元通帥夔
作者：張嵲
朝代：宋

烈士志徇名，仁人思愛日。
馮公杖節歸，頗全忠孝術。
狂童昔兆亂，天常幾反易。
大臣清國屯，公實預謀畫。
白士爲臺郎，未省聞在昔。
義爲軒冕重，功在鍾鼎勒。
十載猶故官，念言爲伊鬰。
邇來升宰士，式序期日夕。
囊封郤復上，告去更甫力。
官榮豈不懷，志養不遑息。
顧我廢蓼莪，日念掃塋域。
公方詠南陔，肯爲高官職。
絕裾舊疑温，抗疏今師密。
都門行餞君，視古無愧色。
柔甘既獲奉，中外等事國。
雖是平生言，勉哉宣澤□。
送馮貫道之東川轉而之行在
作者：張嵲
朝代：宋

秋風来萬里，草木日夜凋。
屬兹憀慄時，執别在今朝。
亂離多苦辛，况乃道路窮。
若人抱奇節，勁氣干雲霄。
結交二十年，途窮識久要。
間闗復會面，益若漆投膠。
感深念存殁，投分忘頑囂。
汝海昔爲别，盛年意氣豪。
及兹分手日，星星悲二毛。
壯心隨遇盡，曩志與時消。
别夜月皎皎，首途方迢迢。
故園不足懷，令德乃所操。
君其愛爾軀，努力熙皇朝。
途中偶成寄幕下諸公
作者：張嵲
朝代：宋

曠朗高天浄，蟬鳴江漢秋。
川晴山歷歷，身遠意悠悠。
落日慘行子，長風欺弊裘。
郡樓今夜月，應從庾公游。
通惠泉
作者：張嵲
朝代：宋

東西幾山隔，石徑不容車。
那知厚地底，自然成井渠。
甘餘留齒頬，清足鑒眉鬚。
不用瓶罍貯，纍纍似酒酤。
遊下巖寺先是劉寶學約於此相聚既而先進舟遂失勝業
作者：張嵲
朝代：宋

時危適遠縣，卧疴蔽疏篷。
浮舟難計程，一聽水與風。
今日出江口，劃見天邊峰。
維舟邀勝士，杖策凌穹崇。
絕壁迤崩豗，可驗秋濤雄。
鐫崖佛像古，憑虚樓殿工。
沄沄窗外江，落落堦前松。
澗響雨滂濞，雲生樹玲瓏。
攬勝欣遠游，撫身悲轉蓬。
憂樂未相償，林霏生晚容。
卻縱中流棹，回望青蓮宫。
秋晚山蕭寂，雲散烟空濛。
舟行轉沙尾，微聞林外鐘。
惜哉李膺船，去若孤征鴻。
晨暮一相失，雲嶠何年同。
若縱金門步，永遺塵外蹤。
遊北巖
作者：張嵲
朝代：宋

尋山輕近境，偶向此中来。
精舍層巖擁，穹林石路開。
排雲今歲竹，封徑幾年苔。
僧老無餘事，端居傲刼灰。
遊嶽麓寺三首·其一
作者：張嵲
朝代：宋

平生耳裏湘西寺，此日真成叩梵宫。
地闢晋朝多勝概，人師支遁有高風。
身遊大士毗耶境，目盡湘東返照中。
佳處未能頻駐屣，此行尋勝亦怱怱。
遊嶽麓寺三首·其三
作者：張嵲
朝代：宋

林壑盤紆松徑深，華臺暇日暫登臨。
雲開楚岫千重出，日落蒼梧萬里陰。
賈傅文章仍自昔，武王城郭已非今。
傷時訪古堪流涕，徙倚聊爲澤畔吟。
遊嶽麓寺三首·其二
作者：張嵲
朝代：宋

杖策松門興未窮，更過金地雨花中。
山泉淅瀝通幽户，林葉蕭森下晚風。
目極平皋方蒼莽，烟深城郭自空濛。
他年襆被僧房宿，聊與支郎話色空。
遊獨孤城
作者：張嵲
朝代：宋

微王舊國雲煙古，獨氏空城睥睨平。
故物祗應惟石瀨，昔人曾此聽寒聲。
遊獨孤城下作
作者：張嵲
朝代：宋

利成山百丈，直下獨孤城。
事往歲月積，長江依舊清。
昔人經過地，我輩復此行。
但見竹樹稠，石崖如削成。
喬木晚未凋，青青發餘榮。
天寒遠峰澹，日晏長川明。
時危懷古意，歲暮羈旅情。
一室寄絕岸，全家託柴荆。
晨炊飯脫粟，似此田澗氓。
群盜正猖獗，深居且偷生。
反念故園日，默默何由平。
遊道林寺詩三首·其一
作者：張嵲
朝代：宋

萬畦霜稻卧黄雲，小徑縈紆接寺門。
不見高人空像設，更無衲子辯風幡。
樓觀遠岫秋增媚，窗枕寒溪夜更喧。
他日重来瞻近影，一憑香火薦蘋蘩。
遊道林寺詩三首·其三
作者：張嵲
朝代：宋

墟落生煙晝欲昏，亂山行盡到平原。
雨餘疊嶂添新秀，水落寒沙見舊痕。
古寺有僧棲壞屋，遺斜無主自荒村。
徘徊欲訪當時事，黄葉驚風斷客魂。
遊道林寺詩三首·其二
作者：張嵲
朝代：宋

悠揚秋日澹岡陵，繫馬喬林叩梵扄。
過雨溪流初瀰瀰，無風竹影自泠泠。
空餘古柏庭前老，依舊寒山户外青。
惆悵祖師飛錫地，巖阿誰爲一鐫銘。
遊道謙庵
作者：張嵲
朝代：宋

中宵澍雨平明歇，諸嶺晴陰各自分。
偶來共就藜牀坐，時看前山出白雲。
遊靈巖寺
作者：張嵲
朝代：宋

吳王避暑地，西施採香路。
陵谷偶未移，山川尚如故。
遺宫俱泯滅，輪奐乃僧户。
梵放想遺轉，考槃疑簨簴。
繁華隨化遷，歘若高鳥度。
憂勤及豫怠，興隆與傾仆。
何異貉一丘，同歸易晞露。
平湖際遠海，環山莽回互。
澗草足芳菲，山泉多沮洳。
昔人經行處，賞會今已屢。
来者復爲誰，將亦遵往步。
新故更遞代，一往復何故。
日暮鐘磬閒，聊將澹吾慮。
過大包閣寄夏漕致宏
作者：張嵲
朝代：宋

積雪天欲晴，山深霧猶擁。
大包誰締結，架壑一何聳。
崕傾石路仄，峡束驚波湧。
垂堂尚何言，顛墜虞接踵。
經過固已殆，卻顧神屢悚。
前山淨如洗，浩浩雲根動。
崕花作蜜香，山童似猴拱。
舊鄉迷遠近，所歷但如夢。
窮通久已忘，况此髪種種。
猶欣故人近，寛我懼將恐。
語亂眉定顰，道舊腹應捧。
燈前侍兒出，花外寒煙重。
羈懷醉裏寛，離念風前恫。
游宦愧吹竽，劇談猶賈勇。
觀君富聲華，顧我成闒茸。
行臺定匪賒，失喜欲距踴。
過屈平昭君故宅
作者：張嵲
朝代：宋

夔州之山皆入雲，夔女寢陋男不文。
山川歷歷應如舊，昭君屈平猶荒村。
三百篇後無繼者，始作離騷紹風雅。
君門九重難叩閽，欲登閬風聊蹀馬。
精衷寫盡君不聞，徙倚懷沙淚盈把。
漢家靡曼盈六宫，明妃容與如春風。
琵琶何能慰行路，檻檻氊車隨去鴻。
椒蘭得得在修門，獨任先生作放臣。
妃嬪無數貯金屋，秪遣王嬙犯塞塵。
萬古江山虛秀氣，二人賢色皆鍾美。
天之生此諒應難，一棄單于一沈水。
遠色蒼蒼難致極，弔古徘回淚霑臆。
二宅遺基自古存，石巖天深秋日昏。
滄波渺渺流遺恨，後人誰爲賡天問。
過平陵漢蘇建所封
作者：張嵲
朝代：宋

寒食光輝薄，古原多夕陰。
行經平陵道，感慨一何深。
將軍昔封此，漢史傳至今。
山川宛如舊，事跡嗟已沉。
聚落有人烟，故國無喬林。
尚想英雄氣，千古猶森森。
邊塵久未定，干戈日相尋。
興懷幾內慟，何必鼓鼙音。
過楊村溪
作者：張嵲
朝代：宋

坡陁兩山間，滄波旦夕騖。
高柳横澄流，歲久根全露。
細雨川上来，瀾漪滿沿泝。
灌木生退灘，危橋架孤嶼。
石瀨斵春冰，山雲粉輕絮。
往歲憶經過，物色如雅素。
陽春日已遠，嘆息流年度。
来軌不暫停，往躅自成故。
初爲閩嶺遊，後指江東去。
風急子規啼，何由傍歸路。
過覃氏園偶題
作者：張嵲
朝代：宋

十日濃陰飛細雨，清川初漲水平沙。
幽人閉户春已半，開遍山南山北花。
過覃氏水南别墅
作者：張嵲
朝代：宋

銷憂苟自誣，策杖來幽墅。
浮舟絕碧水，躡履遵遠步。
置酒危碕亭，開襟面孤嶼。
川淺不興波，春陰易成暮。
雜花開照牖，細草生侵路。
虚檻滿夕嵐，空堦連水霧。
物變知節暄，地僻嗟所寓。
干戈莽未定，勝集何能屢。
觴詠答佳游，更籌促歸馭。
一水限山城，風烟眇回顧。
過鄖鄉寒食日
作者：張嵲
朝代：宋

蒼茫雲樹渺相迎，山縣燒餘祗故城。
雞犬不聞仍禁火，經過轉見亂離情。
過鄖鄉縣
作者：張嵲
朝代：宋

孤城寂寂枕江湄，萬室燒餘事可悲。
故老歸来泣環堵，行人竚立問遺基。
年華祗覺凋容鬢，花鳥何曾管亂離。
依舊漢傍春事好，野桃開盡暖風遲。
過雲安縣
作者：張嵲
朝代：宋

平日雲安縣，常見少陵詩。
今朝忽經過，人生信難期。
不聞鶗鴂鳴，蕭蕭山樹悲。
昔人不可見，長江無盡時。
達州月夜
作者：張嵲
朝代：宋

薄暮行人息，角聲吹已殘。
城空群犬吠，明月照闗山。
四望何所見，烟蒼樹團團。
但聞流水聲，不見飛鳥還。
故園天一角，時危路間闗。
避地方云始，整駕何當旋。
故人同此夕，若爲懷抱寛。
遣興二首·其一
作者：張嵲
朝代：宋

人生何必論才良，賢否窮通脱未量。
運否蛟龍猶蠖屈，時來鳥雀亦鷹揚。
王侯螻蟻同歸盡，鍾鼎山林各所藏。
何用作文嗟不遇，已將名利等蠅翔。
遣興二首·其二
作者：張嵲
朝代：宋

少年豪縱志凌雲，著論將期擬過秦。
當日詩書徒用世，如今文字豈謀身。
亂離不用毛錐子，漂轉聊同木偶人。
主父平生希鼎食，年来一飽尚艱辛。
避賊
作者：張嵲
朝代：宋

避賊入深谷，乘桴復悠悠。
四顧江上山，群峰如薺稠。
是時雪霜霽，林壑氛霧收。
茂樹蔭石壁，澄潭深不流。
蓧蕩擁荒崗，衝飈忽颼飀。
山深水更佳，溪喧鳥啼幽。
平昔慕尋勝，所見良未儔。
舉世逢禍樞，我獨成兹遊。
暫賞興復闌，自誷寛百憂。
捨棹陟絕巘，林光與雲浮。
卻觀來時江，碧線縈長洲。
一室苟自安，兩飯無餘求。
彼蒼未厭亂，生民何時休。
傳聞敵人營，近在瀕漢州。
尚恐復飄轉，詎敢辭淹留。
已與農父言，傭耕事田疇。
耘耔紓井田，蠶績充衣裘。
尚享黄髮期，庶幾諧首丘。
邵公泉二首·其一
作者：張嵲
朝代：宋

遺愛在斯土，諒如泉山滋。
居人不敢唾，時復照鬚眉。
邵公泉二首·其二
作者：張嵲
朝代：宋

陰陰勿翦棠，聽訟得處所。
滚滚山下泉，飛空作甘雨。
郡樓對雨和周守韵二首·其一
作者：張嵲
朝代：宋

蒼煙迷野色，林谷尚微分。
暮雨已吹幔，層巖猶出雲。
晚風時斷續，落葉自繽紛。
寂寞窮山裏，何堪入夜聞。
郡樓對雨和周守韵二首·其二
作者：張嵲
朝代：宋

暮雨昏平遠，南山漸不分。
濛濛連楚塞，細細濕行雲。
從宦成羈束，登危厭糾紛。
何時疏竹裏，還向舊山聞。
鄒德久挽詞二首·其一
作者：張嵲
朝代：宋

萬里南来日，惟君意最親。
渾如相識舊，殊異白頭新。
一别遽千古，九衢空萬人。
道鄉雖有子，不使繼清塵。
鄒德久挽詞二首·其二
作者：張嵲
朝代：宋

才具稱要腹，奮然吞八荒。
相期終用世，誰料秪爲郎。
地下修文久，人間逝水長。
平湖遊覽處，山色舊蒼蒼。
醒心泉
作者：張嵲
朝代：宋

幽泉清見石，停停映山樹。
風定絕漪瀾，雨餘多沮洳。
適諧塵外心，時来澹吾慮。
靈竇幾年開，何由訊源委。
泉上木陰稠，交柯存清泚。
憶昔遊杏山，蒙泉政如此。
采薇洞
作者：張嵲
朝代：宋

春曉山路永，行行歌采薇。
歌長非有意，惟以療朝饑。
野竹
作者：張嵲
朝代：宋

野竹何修修，森然滿山麓。
清溪潄蒼根，夜雨滋寒玉。
幹密風豈揺，林深鳥應宿。
蒼山黄葉中，見此歘驚目。
經行一回首，何用慰羈束。
金山回道中
作者：張嵲
朝代：宋

陽陽春物已離披，豺虎縱横萬事違。
沉痛新阡一來省，卻隨江燕又西飛。
金州行衙
作者：張嵲
朝代：宋

城頭翻鼔罷，庭樹晚風愁。
破隙華星大，當簷素月流。
灘聲侵夜急，江霧入城浮。
此夕天涯客，何心倚戍樓。
金州行衙二首·其一
作者：張嵲
朝代：宋

寥寥空館風號木，浩浩長雲雪過窗。
故國幾重輕靄外，歸心一夜滿寒江。
金州行衙二首·其二
作者：張嵲
朝代：宋

灘聲吹浪城邊壯，寒漏鏘金枕畔揺。
庭樹不隨群木落，霜風著葉夜蕭蕭。
金道鋪庭下竹十許枝因憶柳子厚清水驛絕句
作者：張嵲
朝代：宋

庭下幽篁十數枝，令人偏記柳州詩。
襄陽耆舊消除盡，清水驛傍應斷碑。
閏月二日始開北窗籬門
作者：張嵲
朝代：宋

夏郊群樹綠冥冥，北户今朝又脱扄。
極目不知何所詣，三年於此看縈青。
閔雨
作者：張嵲
朝代：宋

映空終日但如絲，安得垂簷似綆縻。
須作深秋霖雨想，要無遺恨欲晴時。
閩中山間毎早白霧四塞咫尺不辨
作者：張嵲
朝代：宋

閩嶺冬候晚，歲窮殊未寒。
誰爲五里霧，皓皓懷群山。
剥琢斧斤響，啁啾禽鳥閒。
逖聽知何處，四顧但漫漫。
怳如湖水秋，眇與天相連。
喬林膏沐已，遠岫漸披顔。
高閣延朝景，清輝泛林端。
諒非侵晨興，詎識景物閒。
忽思鄉社歲，日晏未開闗。
閩中早春
作者：張嵲
朝代：宋

愁見繁雲帖死灰，驟喜春從天際回。
晴雲流爛滿峰起，瀲灔陂塘泉脈来。
春歸欲騐将何許，柳腰杏頬知春處。
出門矯首望四郊，滿目都無故園樹。
暖景猶疑是故園，紛紅糅白終蕭然。
黄茅不受春色染，化工無地施妖妍。
老夫此時三歎息，晴靄暄風總輕擲。
緣岡繞澗試幽尋，好鳥一聲山桂碧。
卻憶當年漢水邊，花光柳色媚晴天。
江頭醉罷日将落，芊眠草色生長煙。
秪今春事知何有，傷心萬里空回首。
中原但有骨如麻，杜曲應無花似酒。
我今流落荒山隈，秋蓬作鬢心催頽。
逢花政恐被花惱，幸兹寂寞無狂媒。
閉門睡足高舂後，爐煙一炷消清晝。
防江二首·其一
作者：張嵲
朝代：宋

兵退田事始，夜来春雨勻。
向時耦耕者，十無三四人。
努力勿轉徙，赦語如陽春。
防江二首·其二
作者：張嵲
朝代：宋

大漠與吴越，天南天北頭。
虜尤涉吾地，飲馬長淮流。
飲馬尚猶可，莫使學操舟。
陳參政挽詩三首·其一
作者：張嵲
朝代：宋

今古雖同盡，存亡惕遽分。
人誰爲爲善，天不右斯文。
莫遂三年築，空悲四尺墳。
音塵竟何所，俯仰嘆蒿焄。
陳參政挽詩三首·其三
作者：張嵲
朝代：宋

徒知天可恃，豈謂病終侵。
遽使儀刑意，翻成殄瘁心。
開阡賢子力，卜遠外姻臨。
墓木看初種，俄悲已茂林。
陳參政挽詩三首·其二
作者：張嵲
朝代：宋

脱屣違人代，振容即路岐。
名流祠洗馬，白旐痛元規。
一代風流盡，千年翰墨垂。
傷心墓前水，故作夜深悲。
陸堯夫母吳夫人挽詞
作者：張嵲
朝代：宋

在姆毋煩訓，承家綽有宜。
辛勤當早歲，宴樂近期頤。
既極南陔養，仍深楓樹悲。
他年褒女史，不愧管彤詩。
雙楠送何致遠歸陕西二首·其一
作者：張嵲
朝代：宋

亂後生涯似轉蓬，何堪送客值秋風。
含悽試看東歸路，只見青山繞漢中。
雙楠送何致遠歸陕西二首·其二
作者：張嵲
朝代：宋

日落邊城旌斾愁，漢家鐡馬正防秋。
慇懃送子西征路，弩力班超萬里侯。
雜興
作者：張嵲
朝代：宋

疏園兩樹杏，風雨夜離披。
離披君莫恨，結子還並枝。
猶勝西澗水，一去杳無期。
静坐觀物理，令人添鬢絲。
雞
作者：張嵲
朝代：宋

馴養經年聊伺曉，不須風雨遲明呼。
年來頗學方仙道，拔宅他時從我無。
雨
作者：張嵲
朝代：宋

冥冥雲出溪，浩浩風薄木。
濕煙驅不散，映岫森雨足。
場功既云畢，麥隴望已綠。
矧予無一事，屏處謝追逐。
霜空晴固佳，雨暗亦所欲。
悠悠老大心，萬事付所屬。
獨敢私言潤，活盡新栽竹。
雨中感懷
作者：張嵲
朝代：宋

西風揺落葉聲悲，避亂荒山萬緒迷。
一室漂揺任寒雨，百年昏曉信鳴雞。
清霜已染千楓樹，殺氣應隨萬馬蹄。
黄屋秋來定何許，孤臣安敢恨覊栖。
雨中聽鄰家侍兒歌
作者：張嵲
朝代：宋

客恨如酲何日醒，滿空煙雨晝冥冥。
垂簾竟日無餘事，隔葉流鶯獨坐聽。
雨後
作者：張嵲
朝代：宋

一雨稻畦春水足，苦遭鳴蟈故相喧。
不妨信馬東城路，行看林花落古原。
雨後愴然有感
作者：張嵲
朝代：宋

騰騰醉裏十年事，睒睒窗前半夜燈。
老去自堪愁作伴，雨聲何用更憑陵。
雨後望雲
作者：張嵲
朝代：宋

歲序屬殘臘，雲容先發春。
氛氲迎近壑，亂鬈靄遥津。
暮色含微雨，林滋被細筠。
憂居時物變，有淚洒蒼旻。
雨霽出郊外
作者：張嵲
朝代：宋

時雨當夜來，出郭喜新霽。
佇立望四郊，春容卉無際。
群山隔大江，蒼巖澹相對。
輕風生水波，微露滋花氣。
緣津柳已暗，忽悟清明至。
融怡歲序同，俯仰山河異。
逢時思墳墓，拜掃十年廢。
聞有故童僕，壺飡酹荒隧。
新阡固已遠，龍輴尚天外。
已深濡露悲，更下孤臣淚。
雨霽獨夜
作者：張嵲
朝代：宋

繁星凝夜氣，黑月惟西山。
一室空林迥，逾知天地寛。
葉乾風有韵，石亂水多湍。
獨坐澄諸念，憂来信有端。
雪中泛漢水觀捕魚
作者：張嵲
朝代：宋

既遊天漢地，復泛清漢流。
我本襄漢人，對酒集百憂。
是時雲氣昏，雪片迷汀洲。
沉沉百丈潭，坐看漁子游。
重裘憫渾脫，得雋憐深投。
舞空清渚逈，遍積修篁幽。
山川疑舊里，歌舞迷新遊。
薄暮理歸棹，中流任夷猶。
忽驚在鄉社，誰辨陰成樓。
歘知非舊邦，汍瀾涕難收。
雪晴
作者：張嵲
朝代：宋

陽崖被積雪，照水自光輝。
乘暖時時墮，偏憐映日飛。
經行嗟境勝，去去與心違。
居者詎知此，日高猶掩扉。
雪晴
作者：張嵲
朝代：宋

鳥烏聲樂作初晴，日到寒窗氣象新。
天接瓊瑶三萬頃，樹明組練五千人。
已從炎海生陰戾，更與神皋洗戰塵。
曾侍紫宸知帝力，隆興借與萬家春。
題六合英氏廟
作者：張嵲
朝代：宋

野曠煙迷縣，溪湍柳繫航。
雉鳴初翳麥，蠶長未眠桑。
地有前朝恨，爐殘古廟薌。
空江長漠漠，寒日自荒荒。
竟墮蕭何計，仍同項氏亡。
相黥寧作帝，晝錦亦還鄉。
嚴瀨終辭漢，箕山不禪唐。
君王千載恨，行客亦凄凉。
題均州超然亭
作者：張嵲
朝代：宋

君不見綿州官府誠磊落，越王樓觀翔寥廓。
又不見昔日荆州分上游，舉世獨傳王粲樓。
蕞然土木何足數，託名勝士真難休。
何年此地有新構，楊公巧智人誰侔。
芟夷荒穢走狐鼠，一朝翼瓦飛城頭。
軒窗四面瞰木杪，下顧衆宇如敦丘。
卓然獨立世塵外，高視物表心夷猶。
西山列翠擁雲嶠，漢水拽練縈寒流。
江楓染絳照林莽，蘆花吐雪連滄洲。
秋高盡放遠山出，點綴天宇濃眉修。
人間何處有此景，未識黄樓如此否。
楊公舉世稱賢侯，好客不减韓荆州。
仁風惠政已及物，退公餘事歸觥籌。
我来正值秋節晚，勝概一得從公遊。
敢辭山路困行役，小舸艤岸聊淹留。
劇談抵掌去苛禮，賓幙主人交獻酬。
固知如此興不淺，大白豈惜爲公浮。
卻思賓散城烏集，回首新亭風景愁。
聊攄累句寫清賞，作賦能事遲曹劉。
題景溫筠居
作者：張嵲
朝代：宋

昔遊安康道，野竹曉森森。
疏籬隱茅茨，置屋何幽深。
卜鄰嗟未辦，長夢秋風林。
如何嘉公子，得此蕭寺陰。
作軒面蒼根，坐卧當幽尋。
夜雨老苔色，微風助哀音。
軒前置綠蟻，軒後陳素琴。
我料之子意，必無朝市心。
宜邀能賦客，爲擬效古吟。
折簡索我詩，高詠慚南金。
題曾口縣江月亭二首·其一
作者：張嵲
朝代：宋

庾亮樓前唯皎月，屈原祠下秖滄波。
北人每到猶腸斷，江月涵輝更若何。
題曾口縣江月亭二首·其二
作者：張嵲
朝代：宋

江城月暗山岑鬰，默坐但聽巴水聲。
向使江清山月白，欲教遷客苦爲情。
題永睦縣高齋
作者：張嵲
朝代：宋

沓嶂寛圍巴水通，登臨眼界浩無窮。
空蒙嵐翠雲煙外，明滅波光樹影中。
莫詠楓林傷極目，且依蘋末挹雄風。
中原十載人將盡，相見休嗟似轉蓬。
題營山法幢院
作者：張嵲
朝代：宋

天晴白雲高，喬木蔭初暑。
久客倦紅塵，愛此崖寺古。
時危僧飯少，日晏無鐘皷。
下馬憩幽軒，光風轉林莽。
新竹雨來香，餘花夏方吐。
避地適三巴，精藍暫延佇。
回憶鹿門遊，淫淫涕如雨。
題畫扇二首·其一
作者：張嵲
朝代：宋

罨藹前林暗，遥知暮氣生。
漸向山門近，應聞鐘已鳴。
題畫扇二首·其二
作者：張嵲
朝代：宋

望望滄波闊，汪灣湖水秋。
津亭方遲客，遠来何處舟。
題石井
作者：張嵲
朝代：宋

精藍負東岑，奇石護山麓。
嵁巖如車輪，一鏡方黛蓄。
沉沉不動容，澹瀩立山木。
日射翠氣浮，遊鱗翻寸玉。
泉邊群石潤，净映僧房綠。
廬阜勢相高，魚龍争起伏。
奇章昔好此，忽棄不見錄。
青叢晚花明，澗草幽氣馥。
樹深春去遠，景至夏方燠。
此地風長清，蕭蕭似秋肅。
南來眇萬里，雲嶠幾經目。
安知絕世境，在此近山腹。
超遥輕前遊，慷慨謝雙足。
向非來遠客，所見信跼趣。
寧非造物意，設此慰羈束。
人世足埃氛，山林有高躅。
何當襆被來，共此巖下宿。
題石井二首·其一
作者：張嵲
朝代：宋

天孫洗黛作靈泉，山腹空明一鏡圓。
不用奔流出山去，人間濁浪正浮天。
題石井二首·其二
作者：張嵲
朝代：宋

嗟余是客仍爲客，歎爾真山似假山。
當日訪珪能玉没，端由生不近長安。
題竹
作者：張嵲
朝代：宋

南州困歊暑，蔽映資篔簹。
簾捲午陰静，窗開夕氣凉。
徑幽憐筍密，庭空喜幹長。
相期待歲晏，持以凌繁霜。
題竹
作者：張嵲
朝代：宋

山磎犖确霧冥冥，瘦筍初從石罅生。
開圖細想經過地，記得南山步晚晴。
題竹
作者：張嵲
朝代：宋

細葉蕭蕭擁痩枝，石間新筍迸根遲。
輕筠爲使兒童護，待看娟娟解籜時。
題興元雙楠
作者：張嵲
朝代：宋

興元雙榦名千里，字水孤根壓九垓。
豈但爲君丈人行，諦觀直恐是雲來。
題趙表之李伯時畫捉馬圖詩二首·其一
作者：張嵲
朝代：宋

中原無事不粟馬，散牧春皋薦草中。
何必西來三萬里，龍媒二駿是追風。
題趙表之李伯時畫捉馬圖詩二首·其二
作者：張嵲
朝代：宋

徒觀出塞十四萬，詎覺權奇冀北空。
不用執驅名校尉，但令苜蓿遍離宫。
題鮮于蹈夫墨梅二絕句·其一
作者：張嵲
朝代：宋

黄簾綠幕護輕寒，猶憶當年叩畫欄。
紅燭淚殘人語寂，玉人曾隔綺窗看。
題鮮于蹈夫墨梅二絕句·其二
作者：張嵲
朝代：宋

不御鉛華着素衣，玉奴風調似清姿。
何郎不作凌風句，幻出江南煙雨時。
風
作者：張嵲
朝代：宋

一歲三百日，烈風朝暮吹。
不知剖判來，曾有無風時。
况兹踰年旱，小雨時散絲。
蓬蓬從天來，一掃雲氣離。
雖荷扇暍勞，要無膏潤滋。
功過不相庚，退坐徒歎咨。
何當快雨至，簷霤如綆縻。
萬瓦躍冰丸，千虹注幽池。
坐見槁死苖，翠浪翻前陂。
雨罷樹不揺，溟溟天宇垂。
此事恐無冀，忘言咏吾詩。
飲水
作者：張嵲
朝代：宋

玉池潄液自芳鮮，記得當初病渴年。
抒井只應供爨用，不須全是鳯門泉。
髀肉生
作者：張嵲
朝代：宋

歸計無成須絕望，幽居有意漫經營。
自憐心異劉玄德，更喜年來髀肉生。
高司業二首·其一
作者：張嵲
朝代：宋

春浮花氣擁門闌，星昴神嵩瑞世間。
一字夢靈通洛學，諸儒文弊隔賢關。
巨源淳德真金玉，吏部高名信斗山。
此去致君堯舜上，黑頭卿相自朱顔。
高司業二首·其二
作者：張嵲
朝代：宋

旌頭落盡少微明，追復成均雅頌聲。
詔起儒宗高一代，禮隆師範表諸生。
拾遺柱史當螭立，潤色綸言倚馬成。
行把荷囊多獻納，要將文彩助昇平。
魏塘荒僻春来無雜花一枝可慰逐客二月二十六日見籬外桃花盛開如爍紅霞因爲絕句一首
作者：張嵲
朝代：宋

狂風幾日漲黄塵，籬外桃花忽照人。
不有繁紅慰逐客，二年不識淛江春。
鳴筑亭
作者：張嵲
朝代：宋

碕岸互縈斜，因依愛筠綠。
雖疑境過清，未必傷幽獨。
偶坐松下石，泉聲作琴筑。
麻子山二首·其一
作者：張嵲
朝代：宋

雲煙出沒葛蔓嶺，蜀錦開張楓樹林。
連天寒雨何時斷，一室空山黄葉深。
麻子山二首·其二
作者：張嵲
朝代：宋

漫山麥壠已青青，雲壓群峰未肯晴。
泥行若畏荒蹊險，悞聽風聲作雨聲。
齋祠湖上作
作者：張嵲
朝代：宋

還山映平湖，未厭傷極目。
籃輿值初晴，步步轉湖曲。
宿霧鬰喬林，寒曦煦穹谷。
廢刹今幾時，浮圖在山腹。
村荒樵牧多，歲晚稉稻熟。
曲岸倒菰蒲，回潭聚鳬鶩。
前瞻嵐嶺分，右顧緣原綠。
遊眺暫蕭疏，沉吟反羈束。
齋祠奉簡書，尸素慙微禄。
日暮聞幽禽，睠此林下宿。
齒痛冀其速落而不可得
作者：張嵲
朝代：宋

慈子爲牛真自取，逢分卧簀亦何哉。
我今病落無多恨，況復終同短髪埋。
龍洞
作者：張嵲
朝代：宋

靈洞何年水亂流，試尋危棧訪丹丘。
此時景物迷三島，當日神龍跨九州。
白晝瀑流方訝雨，炎天嵐氣忽驚秋。
憧憧門外紅塵路，過客何人肯暫留。
龍洞二首·其一
作者：張嵲
朝代：宋

瀑溜落巖冰柱碎，迸珠跳沫似飛埃。
西風更與遊人便，時送輕塵灑面来。
龍洞二首·其二
作者：張嵲
朝代：宋

巖樹交柯如有意，欲將密葉蔽溪門。
紫府沿源應不遠，未知相去幾程雲。
七月旦日晚登湘南樓
作者：張栻
朝代：宋

又書稍去眼，日夕進微凉。
高樓一徙倚，清風爲我長。
漁父蔭深樾，歸人度浮梁。
仰看河漢明，俯視羣山蒼。
平生會心處，於此故難忘。
舊聞水東勝，巖巒發天藏。
豈無一日暇，勇往聊徜徉。
民瘼未渠補，況敢懷樂康。
天邊雲物佳，似復爲雨祥。
秋成儻可期，歲晚或自强。
當從農家鼓，一歷水雲鄉。
三友堂
作者：張栻
朝代：宋

寒窗政爾念蕭瑟，況復故人疎近音。
憑欄爲子賦三友，便覺冰霜千古心。
三月七日城南書院偶成
作者：張栻
朝代：宋

積雨欣始霽，清和在茲時。
林葉既敷榮，禽聲亦融怡。
鳴泉來不窮，湖風起淪漪。
西山卷餘雲，逾覺秀色滋。
層層叢綠間，愛彼松柏姿。
青青初不改，似與幽人期。
坐久還起步，堤邊足逶迤。
游魚傍我行，野鶴向我飛。
敢云昔賢志，亦復詠而歸。
寄言山中友，和我和平詩。
三茅觀李仁父劉文潜員顯道趙溫叔崔子淵置酒分韻得高字
作者：張栻
朝代：宋

節物歲云暮，九衢塵滿袍。
起我二三友，招要步林皋。
仰看冥飛鴻，俯覽千丈濤。
石徑上深窈，竹風更蕭騷。
杯槃自真率，更起瀉濁醪。
歎我會合難，慰我涉歷勞。
薰然鄉社遊，飲少意已陶。
我亦壽長者，萬里欣所遭。
嗟哉士業艱，逝矣日月滔。
古義重金石，外物真秋毫。
願言共勉厲，勿負岷山高。
上封有懷元晦
作者：張栻
朝代：宋

憶共朱夫子，登臨冰雪中。
劇談無俗調，得句有新功。
別去鴈橫浦，重來月滿空。
遥憐今夕意，清夢儻相同。
上巳日晚登裴臺自仲春凡三登
作者：張栻
朝代：宋

前日看花地，重來對落暉。
雨餘山著色，沙沒水初肥。
寒食家家出，殘紅樹樹飛。
還同二三子，及此詠而歸。
下山有作
作者：張栻
朝代：宋

五日山行復下山，愛山不肯住山間。
此心無著身長健，明歲秋高却往還。
丙申至前五日復坐南窗憶去年詩又成兩章·其一
作者：張栻
朝代：宋

依然紅日照窗楣，還是去年消息時。
妙理不須尋轍迹，只於生處驗新知。
丙申至前五日復坐南窗憶去年詩又成兩章·其二
作者：張栻
朝代：宋

新晴物物有春意，正值一陽來復時。
變化無窮俱是易，探原密處起乾知。
中夜祝融觀月
作者：張栻
朝代：宋

披衣凜中夜，起步祝融巔。
何許冰雪輪，皎皎飛上天。
清光正在手，空明浩無邊。
羣峯儼環列，玉樹生瓊田。
白雲起我旁，兩腋風翩翩。
舉酒發浩歌，萬籟爲寂然。
寄言平生友，誦我山中篇。
中春過陽亭
作者：張栻
朝代：宋

亭古危臨岸，林幽巧近城。
煙容隨雨住，花片著溪清。
春事已如許，客懷誰與傾。
亭前兩好樹，滿意欲敷榮。
中秋與僚佐登江陵郡城觀月
作者：張栻
朝代：宋

凉意今年早，蟾光七澤多。
憑欄共懷古，擁袂獨高歌。
風物關山遠，功名歲月過。
一樽聊復爾，於此興如何。
九日登千山觀
作者：張栻
朝代：宋

清晨領客上巉巖，野路衣襟濕翠嵐。
九日開樽仍絕景，西風欹帽且高談。
地形盤薄一都會，山色周遭萬玉簪。
却指飛鴻煙漠漠，故園茱菊老江潭。
二使者游東山酒後寄詩走筆次韻·其一
作者：張栻
朝代：宋

頗聞東山盛行樂，坐想風前酒興豪。
領略正應胸次別，吟哦更覺筆端高。
二使者游東山酒後寄詩走筆次韻·其三
作者：張栻
朝代：宋

壯歲幾成山水癖，年來袖手不能豪。
忽傳燈底詩篇好，但想雲間屐齒高。
二使者游東山酒後寄詩走筆次韻·其二
作者：張栻
朝代：宋

綉衣雙節從天下，文字皆稱一世豪。
桂山發地凜千尺，新詩與之相並高。
二月二十五日登裴臺坐上口占
作者：張栻
朝代：宋

朝來風雨好，抱病亦登臨。
故國江山在，荒城花柳深。
憂時空百慮，望遠只微吟。
春事如櫻筍，幽盟可重尋。
二月十日野步城南晚與吳伯承諸友飲裴臺分韻得江字
作者：張栻
朝代：宋

春日煙沙岸，禪房風竹窗。
有時傾綠酒，隨處見清江。
世路紛多轍，吾生老此邦。
千林看不盡，白鳥去雙雙。
五士游嶽麓圖
作者：張栻
朝代：宋

閉門六月汗如雨，出門褦襶紛塵土。
文書堆案曲肱卧，夢逐征鴻過前浦。
西山突兀不可忘，勇往政須求快睹。
朝暾未升起微風，中流吚啞挾鳴櫓。
長林秀色已在望，有如出語見肝腑。
意行愛此松陰直，眼明還喜碑字古。
高低梵釋著幽居，深隠仙家開閟宇。
忽看宮牆高十丈，學宮峩峩起鄒魯。
斯文政倚講磨切，石室重新豈無補。
危梯徑上不作難，橫欄截出可下俯。
惟茲翼軫一都會，往事繁華雜歌舞。
變遷返覆寧重論，昔日樓臺連宿莽。
邇來人物頗還舊，豈止十年此生聚。
泉流涓涓日循除，華表何時鶴來語。
炎氣知不到山林，茗碗蒲團對香縷。
鼎來杖屨皆勝引，季也亦復同步武。
洛陽年少空白頭，三閭大夫浪自苦。
一笑便覺真理存，高談豈畏丞卿怒。
不圖畫僧聖得知，貌與兒童作夸詡。
請君爲我添草堂，風雨蕭蕭守環堵。
五月十六日夜城南觀月分韻得月字
作者：張栻
朝代：宋

梅收清風來，宇凈實鑑揭。
頻年城南游，未有今夜月。
呼舟泛微瀾，游魚亦出沒。
危榭倒影浮，倚檻凉入骨。
舉酒屬西山，寒光動林樾。
諸君興未已，南阜上突兀。
目極大江流，高情更超越。
人日遊城東晚飯陳仲思茅亭分韻得香字
作者：張栻
朝代：宋

絕憐梅事晚，與客到林塘。
瓦椀村醪釅，杯羹野菜香。
舊遊看壁字，新歲尚他鄉。
一笑俱真率，悠然意未央。
仲冬朔日登湘南樓復用正父前韻
作者：張栻
朝代：宋

歷遍江南處處山，嶠南還得倚樓看。
化工此地無餘巧，爽氣窮冬更逼欄。
官事隨時寧解了，書盟平日未應寒。
相逢自有論文樂，只把空杯未礙歡。
仲春有懷·其一
作者：張栻
朝代：宋

青山四面擁江城，暮角聲中淡月明。
自倚闌干生白髮，無心行樂趁春晴。
仲春有懷·其三
作者：張栻
朝代：宋

老木高枝不可攀，玉泉飛出半崖間。
如何借得清冷水，一洗瘡痍爲解顔。
仲春有懷·其二
作者：張栻
朝代：宋

西湖景物元瀟灑，楊柳新來兩岸垂。
亦有游人往來否，不應閑過看花時。
仲春有懷·其五
作者：張栻
朝代：宋

想見城南春水深，春來夜夜動歸心。
隔牆季子應無恙，爲託飛鴻寄好音。
仲春有懷·其四
作者：張栻
朝代：宋

楚翠亭邊花正開，道鄉臺下石崔嵬。
主人今有此客否，客亦思君日百回。
仲秉再用前韻爲梅解嘲復和之·其一
作者：張栻
朝代：宋

幾年身在水雲間，愈見花邊下語難。
猶有故人相慰藉，西山載酒未盟寒。
仲秉再用前韻爲梅解嘲復和之·其二
作者：張栻
朝代：宋

東君豈是結新知，誰共羣芳較疾遲。
不但開花高一世，更看嘉實滿青枝。
偶作
作者：張栻
朝代：宋

世情易變如雲葉，官事無窮類海潮。
退食北窗凉意滿，卧聽急雨打芭蕉。
偶成
作者：張栻
朝代：宋

公庭過午無餘事，退食歸來默坐時。
晴日半窗香一縷，陽來消息只心知。
元日
作者：張栻
朝代：宋

古史書元意義存，春秋揭示更分明。
人心天理初無欠，正本端原萬善生。
光弼姪得邑西歸賦詩勉之併示光義二首·其一
作者：張栻
朝代：宋

共惟二百載，詩禮一門中。
冷落吾憂甚，扶持爾輩同。
傳心無異轍，隨用不言功。
外慕知何極，惟應念祖風。
光弼姪得邑西歸賦詩勉之併示光義二首·其二
作者：張栻
朝代：宋

得邑寧論小，居官最近民。
中誠儻無倦，同體會相親。
暇日書還讀，清源政自新。
吾兄有遺訓，爾輩足持循。
八月既望要詳刑護漕游水東早飯碧虛徧觀棲霞程曾龍隠諸巖晚酌松關放舟過水月洞月色佳甚逼夜分乃歸賦此紀遊
作者：張栻
朝代：宋

灕江即湘江，戢戢清見石。
其東列羣峯，秋色碧復碧。
日出霧露收，草徑上逼側。
憑欄揩望眼，已足慰疇昔。
更窺巖穴勝，創見爲驚咋。
如何數里間，奇觀相接迹。
寬同厦屋深，劃若巨靈擘。
日月遞光景，風雲變朝夕。
石橋幾年成，乳竇時一滴。
神龍舊隠處，仰視多辟易。
蛻迹凜猶存，隠隠印霜脊。
下有澄湫深，餘波漱蒼壁。
往者已仙去，來者此其宅。
薄晚扣松關，風過聲索索。
聊麾車騎退，容我且散策。
却望訾家洲，輕舫度前磧。
回首煙樹林，已復挂蟾魄。
宇曠凈餘滓，羣物被光澤。
何所寄遐思，空巖皎虛白。
清輝可一規，水色相激射。
天邊與川上，亭亭如合璧。
居然廣寒游，不用假六翮。
班坐依微瀾，晤賞共佳客。
因之想千載，詎有今古隔。
簫鼓歸夜闌，觀者粲城陌。
往往羅杯盤，班班見殽核。
諒因年歲豐，人意少舒適。
視爾意少舒，於予亦忻懌。
六月二十六日秀青亭初成與客同集
作者：張栻
朝代：宋

亭成勝日好風光，佳客携將共一觴。
蒼壁插空千古色，高松蔭堤三伏凉。
網魚縷膾寒水玉，剝蓮煮鼎甘露漿。
便覺故園渾在眼，祇應灕水似瀟湘。
六月晦發霅川廣德兄與諸友飲餞于漁山已而皆有詩贈別寄此言謝
作者：張栻
朝代：宋

平生苕霅夢，邂逅此登臨。
青山秀而遠，溪水潔且深。
浮玉千古色，飛鳳何年音。
小丘闢茺薈，修竹初成林。
居然得此客，領畧還披襟。
已歌棠棣詩，更作伐木吟。
兄嗟弟行役，友念朋盍簪。
情深語更質，意到酒自斟。
荷風生泊莫，凉雨洗遥岑。
翻然放舟去，別緒故難任。
我行日以遠，佳處長會心。
作詩寄余韻，併以謝幽尋。
再和
作者：張栻
朝代：宋

想得經行與客俱，身强寧復要人扶。
晚來山色應難盡，十里青蒼看有無。
再和·其一
作者：張栻
朝代：宋

閉門謝客少過從，獨倚修篁傲碧空。
忽喜千條發瓊蕊，紛如萬鶴出樊籠。
與君前日徘徊久，得句懸知慘淡中。
胸次本無愁可著，何爲苦要酒兵攻。
再和·其三
作者：張栻
朝代：宋

市朝車馬列雲從，君有危樓出半空。
但覺乾坤增老眼，不妨日月轉空籠。
花開花落關何事，江北江南只此中。
互出新詩殊未艾，長城尚許短兵攻。
再和·其二
作者：張栻
朝代：宋

夜讀韋編起欲從，門前流水落花空。
春同心事應長在，月當燈光不用籠。
弔古誰能嗟澤畔，高吟且欲效隆中。
君詩似玉無瑕玷，豈有他山石可攻。
再用前韻
作者：張栻
朝代：宋

元化首萬類，聖學極幾深。
有如亞聖賢，尚謹殆與淫。
淺見僅一斑，歡喜不自禁。
豈知天地全，於穆千聖心。
嗟哉我學子，進道宜駸駸。
立志務弘毅，異說毋交侵。
仁端驗發見，精微試探尋。
超然見大體，皎日破重陰。
重新鄒魯傳，挽回韶濩音。
當年不自勉，與物終堙沉。
神龍倏變化，豈復顧泥涔。
有來南山友，更唱共迭吟。
羣材欲封殖，杞梓看成林。
慇懃勸學子，逆耳成良箴。
初夏偶書
作者：張栻
朝代：宋

江潭四月熟梅天，頃刻陰晴遞變遷。
掃地焚香清畫水，一窗修竹正森然。
初春和折子明歲前兩詩·其一
作者：張栻
朝代：宋

古今同活法，妙處在阿堵。
浮雲不作祟，白黑可坐數。
窮冬掩關卧，豈爲作詩苦。
挑燈讀韋編，至味可深咀。
初春和折子明歲前兩詩·其二
作者：張栻
朝代：宋

新春風雨中，日日鳩鳴屋。
小園政可步，柰此泥涴足。
却坐問樽酒，知足乃不辱。
一杯徑陶然，敢羨車載麴。
初食荔枝·其一
作者：張栻
朝代：宋

開奩未暇論香味，便合令居第一流。
細擘輕紅傾瑞露，周南端復且淹留。
初食荔枝·其二
作者：張栻
朝代：宋

照水依山祇自奇，晞風沐雨借光輝。
冰肌不受紅塵涴，赬頰從教酒暈肥。
別離情所鍾十二章章四句送定叟弟之官嚴陵·其一
作者：張栻
朝代：宋

別離情所鍾，會合意無斁。
如何僅踰歲，復賦弟行役。
別離情所鍾十二章章四句送定叟弟之官嚴陵·其一〇
作者：張栻
朝代：宋

藐茲遺體重，相對子與予。
祝子以自愛，念不忝厥初。
別離情所鍾十二章章四句送定叟弟之官嚴陵·其一一
作者：張栻
朝代：宋

雲滿南陽陌，書藏善和宅。
行行重回首，無使歸思隔。
別離情所鍾十二章章四句送定叟弟之官嚴陵·其一二
作者：張栻
朝代：宋

送子目力短，朔風吹我裾。
心焉獨如結，子也當念予。
別離情所鍾十二章章四句送定叟弟之官嚴陵·其七
作者：張栻
朝代：宋

義路本如砥，利徑劇羊腸。
何以書子紳，世德不可忘。
別離情所鍾十二章章四句送定叟弟之官嚴陵·其三
作者：張栻
朝代：宋

嚴之水淪漪，其山復蒼蒼。
子陵釣游地，草木有餘光。
別離情所鍾十二章章四句送定叟弟之官嚴陵·其九
作者：張栻
朝代：宋

鄰邦呂正字，質疑時以書。
校官有袁子，苦語莫厭渠。
別離情所鍾十二章章四句送定叟弟之官嚴陵·其二
作者：張栻
朝代：宋

歲律亦已暮，風烈雪漫漫。
去路阻且長，念子衣裘單。
別離情所鍾十二章章四句送定叟弟之官嚴陵·其五
作者：張栻
朝代：宋

別駕亦何事，休戚理則同。
但使民受惠，無論別駕功。
別離情所鍾十二章章四句送定叟弟之官嚴陵·其八
作者：張栻
朝代：宋

自昔謹交際，人情易因循。
敬始以念終，君子貴守身。
別離情所鍾十二章章四句送定叟弟之官嚴陵·其六
作者：張栻
朝代：宋

巍巍孤高亭，念我昔所喟。
子也時一登，千載起立志。
別離情所鍾十二章章四句送定叟弟之官嚴陵·其四
作者：張栻
朝代：宋

我昔臨此州，民容拙使君。
子行爲多謝，慰彼無毫分。
前日從趙漕飲因得徧觀所藏書帖之富既歸戲成三絕簡之·其一
作者：張栻
朝代：宋

烏雲夭矯天欲雨，虛堂美蔭共徜徉。
開奩百軸驚傳玩，更覺人間六月凉。
前日從趙漕飲因得徧觀所藏書帖之富既歸戲成三絕簡之·其三
作者：張栻
朝代：宋

今古驅馳翰墨場，何人下筆到顔楊。
君侯知我有書癖，乞與西臺字幾行。
前日從趙漕飲因得徧觀所藏書帖之富既歸戲成三絕簡之·其二
作者：張栻
朝代：宋

舊藏自是承平物，新軸收從古道旁。
人間好事戒多得，防有雷霆下取將。
劉勝因自襄陽過予渚宮於其歸小詩贈別
作者：張栻
朝代：宋

骯髒寧多忤，棲遲久倦游。
折肱諳世味，袖手惜良籌。
日月隆中晚，風煙峴首愁。
登臨應慷慨，還解寄詩不。
十三日晨起霜晴用定王臺韻賦此
作者：張栻
朝代：宋

晴嵐開嶽鎮，雲雨斷陽臺。
日出寒光迥，川平秀色回。
興隨天際鴈，詩寄嶺頭梅。
盛事它年說，憑君記玉杯。
十二月乙卯登岳陽樓丙辰再登
作者：張栻
朝代：宋

維舟徑上岳陽樓，風雨排空暝不收。
明日重來天色好，君山元自翠光浮。
十二月十六日夜枕上聞雷已而大雪
作者：張栻
朝代：宋

春信梅邊動，雷聲枕上驚。
忽看窗紙白，頓覺竹聲清。
江海空餘夢，壺觴起自傾。
朝來倚樓處，玉樹滿湘城。
十五日再登祝融峰用臺字韻
作者：張栻
朝代：宋

今朝風日霽，共約再登臺。
人在雲端上，僧從天際回。
巖頭風戛竹，林畔雪欺梅。
濁酒消寒氣，無妨飲數杯。
十五日過小孤山
作者：張栻
朝代：宋

沃野迥千里，巋然突孤標。
崖分勢亦裂，江靜影頻摇。
栖鶻巢何險，盤柯凍不凋。
吾行足觀覽，未覺客程遥。
十四日陪黄仲秉渡湘飲嶽麓臺上分韻得長字
作者：張栻
朝代：宋

支筇穿百級，把酒問春光。
喬木依然在，幽蘭祇自芳。
未當湘水滿，更覺橘洲長。
暝色猶回首，天涯話故鄉。
南嶽庵僧寄上封新茶風味甚高薄暮分送韓廷玉李嵩老
作者：張栻
朝代：宋

浮甌雪色喜初嘗，中有祝融風露香。
徑欲與君同晤賞，短檠清夜正相望。
南軒木犀
作者：張栻
朝代：宋

不隨秋月閟天香，冰雪叢中見縷黄。
却得清寒惜花地，少須梅影慰孤芳。
句
作者：張栻
朝代：宋

郴山足奇變，其水復清美。
同元晦擇之遊嶽道遇大雪馬上作
作者：張栻
朝代：宋

驅車望衡嶽，羣山政參差。
微風忽南來，雲幕爲四垂。
炎官挾蓐收，從以萬玉妃。
庭熒亦何有，尺璧仍珠璣。
奇貨吾敢居，妙意良自知。
林巒倏變化，轍迹平高低。
喬松與修竹，錯立呈瑰姿。
清新足遐寄，浩蕩多餘思。
平生湘南道，未省有此奇。
況復得佳友，晤言相追隨。
茅簷舉杯酒，旅榻誦新詩。
更約登絕頂，同觀霽色時。
同遊嶽麓分韻得洗字
作者：張栻
朝代：宋

遊觀不作難，呼舟度清泚。
新晴宿潦凈，羣山政如洗。
上方著危欄，萬象見根柢。
寒泉自可斟，况復雜肴醴。
高談下夕陽，邂逅玄鑰啟。
中流發浩歌，月色在波底。
呂善化秩滿而歸兩詩贈行·其一
作者：張栻
朝代：宋

令尹三年政，湘民去息思。
艱難救災歉，憂瘁見云爲。
薦牘今交上，夷途去不疑。
正須頻顧省，御者可無辭。
呂善化秩滿而歸兩詩贈行·其二
作者：張栻
朝代：宋

伯氏相從舊，歸來意若何。
從渠笑方拙，還我自吟哦。
聖有詩書在，人多歲月過。
德門好兄弟，夜雨細研磨。
和元晦十六日下山之韻
作者：張栻
朝代：宋

歸袂隨雲起，籃輿趁雪明。
山僧苦留客，世故却關情。
小倚枯藤杖，聊聽絕澗聲。
如何山下客，一笑已來迎。
和元晦後洞山口晚賦
作者：張栻
朝代：宋

石裂長藤瘦，山圍野路深。
寒溪千古思，喬木四時陰。
更得尋幽侶，何妨擁鼻吟。
笑看雲出岫，誰是此無心。
和元晦懷定叟戲作
作者：張栻
朝代：宋

路入青山小作程，每逢佳處憶吾人。
山林朝市休關念，認取臨深履薄身。
和元晦擇之有詩見懷
作者：張栻
朝代：宋

作別又如許，何當置我旁。
卷舒書在手，展轉月侵床。
合志師千載，相思謾一方。
臨風三歎息，此意渺難量。
和元晦方廣版屋
作者：張栻
朝代：宋

葺蓋非陶埴，年深自碧差。
如何亂心曲，不忍誦秦詩。
和元晦晚霞
作者：張栻
朝代：宋

早來雪意遮空碧，晚喜晴霞散綺紅。
便可懸知明旦事，一輪明月快哉風。
和元晦林間殘雪之韻
作者：張栻
朝代：宋

眼中光潔盡瓊瑶，未覺鬰藍宮殿遥。
石壁長林冰筯落，鏘然玉佩響層霄。
和元晦詠畫壁
作者：張栻
朝代：宋

松杉夾路自清陰，溪水有源誰復尋。
忽見畫圖開四壁，悠然端亦慰予心。
和元晦詠雪
作者：張栻
朝代：宋

兀坐竹輿穿澗壑，仰看石徑接煙霞。
是間故有春消息，散作千林瓊玉花。
和元晦贈上封長老
作者：張栻
朝代：宋

上方元自好，一榻有餘清。
祇趁晨鐘起，寧聞山鳥聲。
高僧足幽事，野客富詩情。
試問峯頭景，今朝作麽生。
和元晦醉下祝融
作者：張栻
朝代：宋

雲氣飄飄御晚風，笑談噓吸滿心胸。
須臾歛盡還空碧，露出天邊無數峯。
和元晦雪壓竹韻
作者：張栻
朝代：宋

山行景物總清奇，知費山翁幾許詩。
雪急風號聯騎日，月明霜凈倚闌時。
和元晦馬跡橋
作者：張栻
朝代：宋

便請行從馬跡橋，何須乘鶴簉叢霄。
殷勤底事登臨去，不爲山僧苦見招。
和友人夢游西山
作者：張栻
朝代：宋

故人疇昔隠西峰，野寺幽房一徑通。
無復老僧談舊事，空餘修竹滿清風。
夢中尋勝忘南北，句裏論心豈異同。
我欲壁間題唱和，他年留得詫南公。
和吳伯承
作者：張栻
朝代：宋

一葦湘可航，風濤逮春深。
裴臺咫尺地，勇往復雨淫。
窗前幾紅藥，俯首如不禁。
悠悠覽物化，了了知予心。
卜鄰得佳士，問學方駸駸。
端如雲間鶴，不受塵埃侵。
應門有長鬚，杖策許相尋。
匪爲食有魚，杞桋采牆陰。
聽我清廟詩，三歎有餘音。
洋洋百世下，斯道豈陸沉。
君看有本源，發端自涔涔。
願君勉勿倦，抱膝試長吟。
儻臻名教樂，何必懷山林。
新詩尚來嗣，庶以貽規箴。
和宇文正甫探梅
作者：張栻
朝代：宋

天與孤清迥莫鄰，祇應空谷伴幽人。
千林掃迹愁無那，一點橫梢眼便親。
顧影莫驚身易老，哦詩尚覺句能新。
幾多生意冰霜裏，說與夭桃自在春。
和安國送茶
作者：張栻
朝代：宋

官焙蒼雲小卧龍，使君分餉自題封。
打門驚起曲肱夢，公案從今又一重。
和定叟送行韻
作者：張栻
朝代：宋

舊別情何限，重逢意豁然。
相看疑似夢，款語不成眠。
但欲燈窗共，其如事役牽。
固應回首處，祇在集雲前。
和張晉彥遊嶽麓
作者：張栻
朝代：宋

齋舫凌煙浦，雲屏入畫圖。
日烘花炫晝，風定水明湖。
布穀催春種，提壺勸客沽。
湘中無限景，賦詠繼三都。
和張荆州所寄·其一
作者：張栻
朝代：宋

自古荆州通陸海，祇今學士過青錢。
笑譚坐了安邊策，取次成詩盡可編。
和張荆州所寄·其三
作者：張栻
朝代：宋

有時散策過西鄰，共向東風憶故人。
芙蓉亭下池水滿，敬簡堂前楊柳春。
和張荆州所寄·其二
作者：張栻
朝代：宋

詩來千里作春妍，尚記城南五畝園。
豈但苔痕留屐齒，故應石上有漥罇。
和張荆州所寄·其五
作者：張栻
朝代：宋

明時未可廢譚兵，壯歲寧容便乞身。
何人爲向沙頭去，憑仗慇懃一問津。
和張荆州所寄·其四
作者：張栻
朝代：宋

鍾陵未命千里駕，洞庭亦繫沙邊舟。
閉門讀書卧歲晚，世事敢云風馬牛。
和德美韓吏部笋詩
作者：張栻
朝代：宋

籜龍春雨後，得勢類乘軒。
驟長寧嫌速，駢生詎厭煩。
錯連非異族，蒼老見玄孫。
色并蒲葵扇，香侵老瓦盆。
靜依花影轉，新带蘚文昏。
外美看彪炳，中虛驗晏溫。
出欄俄競秀，侵徑恍孤騫。
穎脫錐囊見，森嚴武庫存。
風回飄粉霧，龜拆露坤垠。
生理知無息，神功本不言。
牙籌誰數箇，玉斧莫傷根。
錯立環兵衛，周羅儼翰藩。
危岑遥寸露，睹浪忽驚奔。
勁節回青眼，齊觀壯小園。
嚴凝難奪志，霢霂合知恩。
蛟鰐蟠深宅，牛羊隠半垣。
委蛇隨戶牖，撐拄動荃蓀。
愛惜滋千畝，高低辨兩番。
藐真應莫稱，著譜欲重論。
豈止同苞茂，真成後嗣繁。
兒童防戲折，口腹謝空飧。
深夜共椽燭，清朝列戟門。
於菟真筆楗，季子屢髯掀。
北海雖頻設，南山可盡髠。
深培資後賞，獨倚莫消魂。
看取炎歊候，清陰蔭午暾。
和擇之登祝融峰口占
作者：張栻
朝代：宋

祝融高處好，拂石坐林端。
雲夢從渠小，乾坤本自寬。
回眸增浩蕩，出語覺高寒。
明日重來看，寧應取次還。
和擇之看雪
作者：張栻
朝代：宋

嶽背三冬雪，真同不夜城。
野雲何晃蕩，澗水助空明。
行橐多新句，青山有舊盟。
堂堂身世事，渠謾說三生。
和擇之福巖回望嶽市
作者：張栻
朝代：宋

回首塵寰去渺然，山中別是一風煙。
好乘晴色上高頂，要看清霜明月天。
和擇之賦枯木
作者：張栻
朝代：宋

陰崖虎豹露鬚牙，元是枯槎著蘚花。
不向明堂支萬祀，玄冬苦節未須誇。
和擇之賦泉聲
作者：張栻
朝代：宋

試問今宵澗底聲，何如三歎有餘音。
堂中衲子還知否，月白風清底處尋。
和擇之賦霜月
作者：張栻
朝代：宋

月華明潔好霜天，遥指層城幾暮煙。
妙意此時誰與寄，美人湘水隔娟娟。
和擇之韻
作者：張栻
朝代：宋

山中好景年年在，人事多端日日新。
不向青山生戀著，祇緣身世總非真。
和擇之韻
作者：張栻
朝代：宋

舊說峯頭寺，真成杖屨來。
却尋泥路滑，更喜野雲堆。
寒積三冬雪，陽生九地雷。
城中幾親友，爲說看山回。
和故舊招館
作者：張栻
朝代：宋

牢落詩盟寒欲灰，非君懷抱若爲開。
未闌樽酒論文意，拂榻應須有待來。
和朱元晦韻
作者：張栻
朝代：宋

一見瓊山眼爲青，馬蹄不覺渡沙汀。
如今誰是王摩詰，爲寫清新入畫屏。
和查仲文雪中即席所賦
作者：張栻
朝代：宋

方帽衝泥有客來，九衢俗眼莫驚猜。
一樽相對十年外，兩脚新從萬里回。
壯志未隨衰鬢改，孤懷良爲故人開。
雪中細放梅花發，不用匆匆羯鼓催。
和楊教授·其一
作者：張栻
朝代：宋

道在無今昔，才難有屈伸。
青編知了意，白眼付時人。
鏡裏顔容舊，胸中事業新。
絕歎知味鮮，渠自說甘辛。
和楊教授·其二
作者：張栻
朝代：宋

客少從蒿長，居深懶戶開。
孤城歲云莫，瘦馬子能來。
長策憐葵向，新詩更雨催。
相看前日事，此首忍重回。
和正父游榕溪韻
作者：張栻
朝代：宋

隔岸高低露碧山，眼明便作故園看。
直從榕影度輕舫，更傍溪光撫曲欄。
鴻雁來希空悵望，梅花開早未初寒。
喜君萬里同情話，明月清風足佐歡。
和石通判酌白鶴泉
作者：張栻
朝代：宋

談天終日口瀾翻，來乞清甘醒舌根。
滿座松聲聞金石，微瀾鶴影漾瑶琨。
淡中知味誰三嚥，妙處相期豈一樽。
有本自應來不竭，濫觴端可驗龍門。
和答鄭憲分贈米帖
作者：張栻
朝代：宋

字中有筆米博士，片紙人間什襲藏。
好帖袖歸終日看，從渠車馬閙康莊。
和陳擇之春日四絕·其一
作者：張栻
朝代：宋

花落花開總可憐，嶠南亦復好風煙。
雨餘起我故園夢，漠漠浮鷗水拍天。
和陳擇之春日四絕·其三
作者：張栻
朝代：宋

泗上當時鼓瑟人，風雩豈是樂閑身。
言外默傳千聖旨，胸中長有四時春。
和陳擇之春日四絕·其二
作者：張栻
朝代：宋

年華冉冉春將半，花事匆匆雨滿城。
想復東郊變新綠，未妨携酒趁初晴。
和陳擇之春日四絕·其四
作者：張栻
朝代：宋

日長漸有簡編樂，春半已將櫻筍來。
無數青山相慰藉，有時明月共裴徊。
和黄仲秉喜雨
作者：張栻
朝代：宋

雨凉窗戶好，佳木正陰陰。
畎畝憂時念，乾坤濟物心。
引泉聊自照，移竹更親臨。
尚想皇華使，風前擁鼻吟。
和黄仲秉喜雨
作者：張栻
朝代：宋

雨後清泉遶舍流，懸知耘耜遍南州。
占相歲事端無恙，勞苦農人亦少休。
好句收功經百鍊，彌旬不見便三秋。
閑來只願長豐稔，江海白鷗盟共求。
和黄漕雪中將至長沙
作者：張栻
朝代：宋

吾道元如砥，人間謾畏途。
未容舟泝峽，且泛雪平湖。
子孝寧投杼，天回看脫弧。
不應從我懶，欲老豆麻區。
喜廣仲伯逢來會
作者：張栻
朝代：宋

二阮向來俱莫逆，支筇爲我到山巔。
濁醪共飲聊復爾，勝集于今亦偶然。
人立千峯秋色裏，月生滄海暮雲邊。
高談此地曾知幾，一笑歸來對榻眠。
喜聞定叟弟歸
作者：張栻
朝代：宋

吾弟三年別，歸舟半月程。
瘦肥應似舊，歡喜定如兄。
秋日聯鴻影，凉窗聽雨聲。
人間團聚樂，身外總云輕。
喜雨呈安國
作者：張栻
朝代：宋

望歲民心切，爲霖帝力均。
崇朝變炎暑，舉目盡清新。
坎坎連村鼓，熙熙萬室春。
北窗凉枕簟，安穩到閑人。
喜雨呈安國·其一
作者：張栻
朝代：宋

懸知雨意未渠已，一夜簷聲到枕間。
曉上高樓望雲氣，蟄龍千丈起西山。
喜雨呈安國·其三
作者：張栻
朝代：宋

向來惻怛哀矜意，便覺雨滿乾坤間。
城東大士寧關汝，民倚邦侯如泰山。
喜雨呈安國·其二
作者：張栻
朝代：宋

早秧出隴蠶已絲，眼中一雨正垂垂。
農家辛苦渠能識，請誦周公七月詩。
喜雨呈安國·其四
作者：張栻
朝代：宋

凉生椽筆試烏絲，妙語便作星斗垂。
我亦小窗無一事，細傾新酒和公詩。
嚴慶胄射策南歸迂途相訪六月二十有一日同遊城南書院論文鼓琴煮茶烹鮮徘徊湖上薄莫乃歸明日作別書此爲贈
作者：張栻
朝代：宋

炎暑盛三伏，駕言得清游。
城南才里所，便有山林幽。
崇蓮炫平堤，修竹綠高丘。
方茲閔雨辰，亦有清泉流。
舉網鮮可食，汲井瓜自浮。
絲桐發妙音，更覺風颼颼。
喜無舉業累，獨有講學憂。
逮子閒暇日，微言要窮搜。
譬彼治田者，黽勉在勿休。
但勤穮蔉功，勿作刈穫謀。
雖云千里別，豈無置書郵。
祝子時嗣音，慰我日三秋。
四月二十日與客來城南積潦方盛湖光恬然如平時泛舟終日分韻得水字
作者：張栻
朝代：宋

澤國盛梅雨，漲潦彌兩涘。
常時侵溢患，乃復到城市。
納湖迫西闉，衝突固其理。
今年築隄防，楗石細積累。
艱辛迄崇成，龜魚亦歡喜。
節宣有程度，盈縮無壅底。
昨宵水沒岸，民居例遷徙。
走馬來問訊，屹若堅城壘。
江濤從渺茫，湖光自清泚。
小舟足游泳，新荷方薿薿。
嘉我二三客，共此風日美。
相期寂寞濱，雅意淡如水。
念言隄防功，得失乃如彼。
而况檢身者，詎可忘所止。
明朝更哦詩，斯言或當紀。
四月四日飲吳仲立家海桐花下吳伯承以事不至寄詩來次韻
作者：張栻
朝代：宋

翠蓋亭邊春色歸，還來把酒及開時。
坐無車公歡意少，猶得風前讀好詩。
城南即事·其一
作者：張栻
朝代：宋

活泉細引忽盈溝，自遶書齋堦堦流。
添得眼前無限思，石橋竹塢共清幽。
城南即事·其三
作者：張栻
朝代：宋

東風吹得綠成陰，積雨初收柳絮輕。
記取湘中最佳處，橘花開時香滿城。
城南即事·其二
作者：張栻
朝代：宋

一春風雨水平湖，更覺湖心月榭孤。
坐看百花開落遍，依然山色對清盧。
城南即事·其五
作者：張栻
朝代：宋

茅亭水溜四周遭，花木經春一一高。
却望西山隔江水，徑思一葉泛雲濤。
城南即事·其六
作者：張栻
朝代：宋

枕邊風雨過今春，起步園林已綠陰。
更向坡頭望湘浦，水雲無際遶遥岑。
城南即事·其四
作者：張栻
朝代：宋

月榭當湖景最奇，故人千里寄新題。
背欄看字成相憶，何日能來步柳堤。
城南雜詠二十首·卷雲亭
作者：張栻
朝代：宋

雲生山氣佳，雲卷山色靜。
隠几亦何心，此意相與永。
城南雜詠二十首·山齋
作者：張栻
朝代：宋

疊石小崢嶸，修篁高下生。
地偏人迹罕，古井轆轤鳴。
城南雜詠二十首·書樓
作者：張栻
朝代：宋

高樓出林杪，中有千載書。
昔人不可見，倚檻意何如。
城南雜詠二十首·東渚
作者：張栻
朝代：宋

團團凌風桂，宛在水之東。
月色穿林影，却下碧波中。
城南雜詠二十首·石瀨
作者：張栻
朝代：宋

流泉自清寫，觸石短長鳴。
窮年竹根底，和我讀書聲。
城南雜詠二十首·納湖
作者：張栻
朝代：宋

原原錫潭水，匯此南城陰。
岸花有開落，水盈無淺深。
城南雜詠二十首·船齋
作者：張栻
朝代：宋

窗低蘆葦秋，便有江湖思。
久已倦垂綸，游魚不須避。
城南雜詠二十首·蒙軒
作者：張栻
朝代：宋

開軒僅尋丈，水竹亦蕭疎。
客來須起敬，題榜了翁書。
城南雜詠二十首·蘭澗
作者：張栻
朝代：宋

藝蘭北澗側，澗曲風紆餘。
願言植根固，芬芳長慰予。
城南雜詠二十首·詠歸橋
作者：張栻
朝代：宋

四序有佳趣，今古蓋共茲。
橋邊獨微吟，回首忘所之。
城南雜詠二十首·麗澤
作者：張栻
朝代：宋

長哦伐木篇，佇立以望子。
日暮飛鳥歸，門前長春水。
堯廟
作者：張栻
朝代：宋

明祀崇千載，荒山拱萬靈。
插天巉絕壁，飛瀑下空庭。
繪事存淳古，真風寄杳冥。
蘋繁何以薦，帝德日惟馨。
墨梅·其一
作者：張栻
朝代：宋

眼明三伏見此畫，便覺冰霜抵歲寒。
喚起生香來不斷，故應不作墨花看。
墨梅·其二
作者：張栻
朝代：宋

日暮橫斜又一枝，水邊記我獨吟詩。
不妨更作江南雨，併寫青青葉下垂。
墳庵枕上追愴賦此
作者：張栻
朝代：宋

秋氣惻惻侵戶牖，霜林風過猶餘音。
八年淚濕龍塘土，展轉不眠中夜心。
壽定叟弟
作者：張栻
朝代：宋

爲邦和氣滿鄉閭，袖手還家樂有餘。
案上簡編元好在，閑中日月更寬舒。
功名且要身長健，尋尺何求計不疎。
好泛菊英斟壽酒，扁舟吾欲賦歸歟。
壽定叟弟·其一
作者：張栻
朝代：宋

今年黄菊開花早，手擷芳新壽一杯。
不用南陽三十斛，家山根蒂好栽培。
壽定叟弟·其一
作者：張栻
朝代：宋

聞說清朝對紫宸，君王側席屢咨詢。
惟應民瘼開陳切，故遣分符驗撫循。
壽定叟弟·其三
作者：張栻
朝代：宋

向來相望各天涯，兩載團欒似舊時。
只恐桐江來趣駕，明年把酒又相思。
壽定叟弟·其三
作者：張栻
朝代：宋

聞說年來更老成，清心寡欲厭紛紜。
固知造物有深意，端享修齡看策勳。
壽定叟弟·其二
作者：張栻
朝代：宋

堂堂自昔源流遠，衮衮方來事業長。
駟馬安車遵大道，正須緩轡不須忙。
壽定叟弟·其二
作者：張栻
朝代：宋

聞說嚴人愛貳車，呻吟赴愬頼携扶。
從今充擴應無倦，千里疲民待子蘇。
壽定叟弟·其五
作者：張栻
朝代：宋

年年桂綻菊開時，長憶芳樽共一巵。
請誦周人和樂句，全勝三歎陟岡詩。
壽定叟弟·其四
作者：張栻
朝代：宋

秋風想已治歸裝，吾亦扁舟具碧湘。
世味祇應諳歷遍，何如兄弟對方床。
外弟信臣總幹西歸駐舟沙岸得半月之款於其行口占道別
作者：張栻
朝代：宋

外家源流遠，文物被諸孫。
嗟我數年來，頗識佳弟昆。
酥酪本同味，蘭芷非殊根。
競爽有如此，知當大其門。
信也來過我，氣貌清而溫。
方忻駐足地，中有靜者存。
皎然明月光，豈復受濁渾。
塤箎迭和時，此理試共論。